ועדת הכלכלה, כנסת 16, פרוטוקול מספר 523, 2005-11-16 09:30

אמנון כהן: אני פותח את הישיבה.

אמנון כהן: אני פותח את הדיון והנושא הוא: שידורי ספורט בשיטת "תשלום לפי צפייה".

אמנון כהן: הנושא היום עולה בכותרות, ואנו צופים שיהיו משחקים.

אמנון כהן: מספר חברי-כנסת ביקשו ממני לקיים דיון בנושא הזה, לפני שהם מקבלים החלטות בהצעה לשידור כבלים ולוויין.

אמנון כהן: וגם נשמע מהם איך הם נערכים לכל הנושא הזה.

אמנון כהן: חברי-הכנסת וילן וכבל ביקשו ממני לקיים דיון.

אמנון כהן: ראיתי לנכון, בגלל שהנושא הוא נושא ציבורי, נושא שהרבה מאזרחי מדינת ישראל אוהבים לראות ספורט ואפשר להגיד שהם אפילו מכורים לספורט על חשבון דברים אחרים.

אמנון כהן: אנו מבינים.

אמנון כהן: זה חלק מהספורט שהוא חשוב.

אמנון כהן: מטרתנו היא שלכל אזרחי המדינה, ולא משנה איפה הם גרים בארץ, ולא משנה מהו המצב הסוציואקונומי שלהם, שאם הם אוהדי ספורט ואוהבים לראות - שתהיה להם את האופציה לראות.

אמנון כהן: בשנים האחרונות אנו רואים שעל כל דבר צריך לשלם, ולמרות ששילמת במסגרת אחרת אתה משלם עוד פעם ואתה משלם כבר את האגרה.

אמנון כהן: כשאתה רוצה להתחבר לכבלים, אתה משלם חבילת בסיס.

אמנון כהן: עכשיו, מוסיפים לך שידורים מיוחדים של "שלם על מנת שתוכל לצפות".

אמנון כהן: ועכשיו כבר מפרידים את המונדיאל, כך שאם תרצה לראות מונדיאל - תשלם עוד פעם.

אמנון כהן: תשלם, תשלם ותשלם.

אמנון כהן: עד מתי וכמה?

אמנון כהן: לכן, אין ספק שיש פה גוף עסקי שרכש את זכויות הציבור, שהוא כמובן עושה זאת בשביל הכסף.

אמנון כהן: אבל, אנו כחברי-כנסת והמועצה כגוף ציבורי שמפקחת על הדברים האלה צריכה לראות ולאזן בין זה שרכש את הזכויות, שהוא רוצה להרויח, כמה הוא צריך להרויח, מהי המידה שהוא צריך להרויח.

אמנון כהן: המטרה הסופית היא שכמה שיותר מאזרחי מדינת ישראל יוכל לצפות במשחקים הללו.

אמנון כהן: הבנתי שהמועצה עדיין לא התכנסה, ויש לה מחר דיון ראשון כבר.

אמנון כהן: אנו עומדים כאן לעזר למועצה.

אמנון כהן: תיעזרו בנו.

אמנון כהן: תיעזרו בכל הכלים העומדים לרשותכם.

אמנון כהן: תדעו שאנו גם כוועדת כלכלה, יש לכם את השרים שיכולים גם לסייע בידיכם.

אמנון כהן: מטרת כולנו צריכה להיות שציבור שיש או אין לו תהיה לו את אותה השוויוניות שבאותו מצב הוא יוכל להסתכל.

אמנון כהן: יש לכם הרבה אופציות.

אמנון כהן: ראיתי בחוק שלכם מהן סמכויותיכם, וראיתי באמת שיש לכם הרבה סמכויות שאתם יכולים לעשות.

אמנון כהן: ותעשו זאת כמה שיותר מהר, לפני שהזכיין יתקשר חוזית עםחוזים, ואז יכול להיות שהמעשה יהיה מאוחר.

אמנון כהן: לכן, לפני כן צריך לקבוע מדיניות איך אנו רואים לראות: האם זה יהיה רק בכבלים או בלוויין או גם וגם?

אמנון כהן: אולי חלק מהמשחקים יהיו בערוצים הפתוחים.

אמנון כהן: יש לנו ערוץ של המדינה, ערוץ השידור, ואנו כבר משלמים אגרה.

אמנון כהן: מדוע הם לא יהיו חלק כך שהם ירכשו חלק מהמשחקים?

אמנון כהן: יש גם את ערוץ 10 ואת ערוץ 2 שיש להם חסויות ויש להם אפשרות למכור פרסומות, והם יכולים בהחלט לקנות חלק מהמשחקים האלה ולגלגל זאת על הפרסומות, שבסופו של דבר, באם הכבלים והלוויין יצטרכו לשדר יוכלו אולי חבילה יותר קטנה ויותר זול שיצטרכו הם לעשות את העבודה.

אמנון כהן: כלומר, יש לכם כרגע את כל הכלים לעשות את הדברים האלה.

אמנון כהן: תכף נשמע את חברי-הכנסת ואת המועצה איך אתם נערכים על מנת שנוכל לקבל החלטות כאן ונוכל לכוון את הדברים.

אמנון כהן: כפי שציינתי, הנושא פופולרי מאד וחשוב מאד.

אמנון כהן: תפקידנו הוא להוזיל עד כמה שאפשר, אפילו עד אפס.

אמנון כהן: אם לא תעשו כן, כל אלה שיושבים כאן, כולל הזכיינים, הרי אנו כאן בבית-מחוקקים...

אמנון כהן: אם לא תעשו זאת בהסכמה ובהבנה, כבר יש הצעות חוק שהונחו על שולחן הכנסת.

אמנון כהן: יש הצעות חוק חדשות שעוד יניחו אותן.

אמנון כהן: בגלל שהנושא מאד חם והמשחקים מתקיימים, ייתכן שיקבלו גם פטור מחובת הנחה ויתחילו להתגלגל וזה יהיה בחקיקה.

אמנון כהן: אני מאמין בדרך שבאים להידברות, יושבים ומסכמים את הדברים, ולא צריך חקיקה לכל נושא.

אמנון כהן: אני בטוח שנמצא את האיזונים הנכונים שלכולם יהיה בסדר - שגם הזכיין ירויח, וגם שהציבור ייהנה.

אמנון כהן: מכאן אעבור לחברים שביקשו את הדיון.

אמנון כהן: חבר הכנסת וילן, שהוא גם יושב-ראש הוועדה הפרלמנטרית למניעת אלימות בספורט, בבקשה.

יוסי שריד: היושב-ראש, תוסיף אותי לרשימת המבקשים.

אמנון כהן: אתה כבר הוספת.

אמנון כהן: אגיד מהתחלה: הנושא טעון.

אמנון כהן: כל אחד יקח כמה דקות, כי אני רוצה לשמוע, בסופו של דבר, מה המועצה הולכת לעשות.

אמנון כהן: אין לנו הרבה זמן, כי בשעה 11:00 יש את ישיבת המליאה.

אמנון כהן: כל אחד ייכנס למסגרת ולמשמעת עצמית שלו.

אבשלום וילן: אדוני היושב-ראש, מדובר פה במקרה שאפשר להגדירו במונחים כלכליים ככשל שוק.

אבשלום וילן: צריך להבין לאן זה התגלגל.

אבשלום וילן: היה ויכוח דומה לפני ארבע שנים, כאשר בעצם את זכיון השידורים, משחקי המונדיאל, רוכשים יזמים פרטיים.

אבשלום וילן: אבל, למיטב ידיעתי, גם לפני ארבע שנים וגם הפעם הזכיין הפרטי, שיושב פה, בעצם, קיבל הצעות מערוצי ה-broad cast - 1, 2 ו-10 - לרכוש את המשחקים והם ישדרו אותם לכלל הציבור תמורת תשלומים נאים.

אבשלום וילן: אבל, ברגע שהזכיין זכה במכרז, ברגע הוא מתנהג כמונופול, קרי הוא איננו מוכר את החבילה אשר ברשותו בנקודת שיווי המשקל שבה יש איזון בין הביקוש לציבור הרחב להיצע שהוא מציע אלא בנקודה של מכסימום רווח.

אבשלום וילן: והרי לך החבילות שרשומות פה, שחברת HOT מציעה את זה בשני וריאנטים ב-800 שקל וב-1,100 שקל.

אבשלום וילן: תוסיף על זה מע"מ.

אבשלום וילן: כלומר, אזרח שרוצה לראות כדורגל, וכמו שאתה יודע וכולנו יודעים כדורגל הוא ענף הבידור הפופולרי ביותר בתבל וגם בישראל, הוא נדרש לשלם מחיר שוד: 250 דולר עבור חודש ימים שידורי כדורגל מונדיאל שמאד פופולריים, ורוב מכריע של הציבור רואה ורוצה לראותם.

אבשלום וילן: לדעתי, במציאות הכלכלית הישראלית זה מחיר לא הוגן, זה מחיר greedy, והוא מריח רע.

אבשלום וילן: זה שהוא יביא את הזכיין למכסימום רווח כמונופול - אין ספק בכך.

אבשלום וילן: אבל, ידידי יושב-ראש הוועדה, בארצות-הברית עד סוף המאה 19, כאשר התחילו מונופולים להתנהג בגסות כזאת, הציבור קם עליהם, ובסופו של דבר המחוקק טיפל בזה.

אבשלום וילן: אינני חושב שאנו, כמחוקקים, צריכים לטפל במשא ומתן עסקי דרך חקיקה.

אבשלום וילן: אינני רוצה להגיע בכלל לבג"ץ שישפוט אם זה מנוגד או לא לחוק חופש העיסוק או לא.

אבשלום וילן: אבל, לקבוע מחיר בשמים ולבוא לאוכלוסיה, ש-50% ממפרנסיה מתפרנסת משכר מינימום, ולהגיד "בעצם, כמעט 30% משכרכם בחודש מסויים תשימו על משחקי המונדיאל, משום שמישהו רוצה להגיע למכסימום רווח".

אבשלום וילן: בהנחה שמשחקי המונדיאל לחובבי הכדורגל הם מוצר שהייתי אומר שהביקוש לו קשיח.

אבשלום וילן: כלומר, הם יהיו מוכנים לשלם כמעט כל מחיר כדי לראות זאת.

אבשלום וילן: לכן, אני חושב שיש פה ניצול ציני.

אבשלום וילן: אני יודע שכבר נחתמו הסכמים.

אבשלום וילן: כבר ראיתי פרסומים של חברת HOT שמציעה כבר את חבילותיה.

אבשלום וילן: אני מציע, למרות שברור לי לגמרי שאם לא נגיע להבנות חבר הכנסת כחלון הניח הצעת חוק על שולחנה של הכנסת לעשות בזה סדר.

יוסי שריד: הצעת החוק היא של שני חברי-כנסת.

יוסי שריד: נדמה לי שהשני הוא אני.

אבשלום וילן: אני חוזר ואומר: גם אם יהיו פה שבועיים, אפשר יהיה להשלים את תהליך החקיקה.

אבשלום וילן: אינני חושב שזו הדרך ואינני חושב שזה הכיוון.

אבשלום וילן: אני גם דיברתי עם מר אזור גם בעבר וגם עם מר גלעדי ועם כל האחרים, ואני חושב שבאמת בדברים האלה עדיף להגיע להבנות ולא להיכנס בכלל לחקיקה.

אבשלום וילן: אבל, לצערי, אמר לי גם מר אזור פעם עקרון יפה מאד.

אבשלום וילן: הוא אמר: "אני נכנס תמיד רק ב'מה עוד' ולא 'מה פחות'".

אבשלום וילן: כלומר, הצופה יראה בדיוק את מה שהוא ראה קודם, ואני את שיטת ה"שלם וצפה" רק אם אני מביא אקסטרות.

אבשלום וילן: לפני ארבע שנים המונדיאל היה חופשי, ועכשיו בעצם יהיו רק ארבעה משחקים על-פי תקנון פיפ"א חופשיים, וכל השאר בעצם יהיו בתשלום שזועק לשמים.

אבשלום וילן: לסיכום: אני מציע לוועדה להתלכד.

אבשלום וילן: זאת הצעה שפונה ליזמים ולמר מוקדי שעומד בראש הרשות המטפלת בנושא לא לאשר את הסכומים האלה.

אבשלום וילן: אם אין ברירה ואנו על מסלול של סכום, להגיע לסכום שבו כל בית בישראל יוכל לעמוד.

אבשלום וילן: לדעתי, הפתרון הכי טוב הוא שישדרו זאת בערוצי ה-broad cast הרחבים; הזכיין לא יפסיד והוא גם ירויח.

אבשלום וילן: הוא ירויח פחות מאשר בשיטה הזאת.

איתן כבל: אינני אוהב להשתמש במשפט "כבר אמרתי לכם", אבל, לצערי, אני נאלץ לעשות זאת.

איתן כבל: כאשר היה הדיון הראשון בשאלת ה-pay, הגיעו כל ראשי אגודות הספורט או חלק גדול מהם לדיון וניסו לשכנע אותנו, חברי ועדת הכלכלה, כמה זה חשוב לשדר בשיטת ה-pay ושזה מה שיציל את הכדורגל הישראלי.

יוסי שריד: אפשר לומר על זה שהפה שהתיר הוא הפה שיאסור.

איתן כבל: כל אחד קם בתורו, ואז היה תאומים וכל ראשי הקבוצות האחרים, ואני אמרתי שלא ירחק היום ונמצא את עצמנו שכמעט כל שידורי הספורט בישראל יהיו ב-pay.

איתן כבל: אמרו לי: "מה פתאום?

איתן כבל: זה רק להציל את הכדורגל בישראל".

איתן כבל: אחרי שנה התברר שחברת "צ'רלטון" שהיא חברה פרטית ואין לי דבר וחצי דבר נגדה בעניין הזה הלכה להציל גם את הליגה האנגלית, והיא רוצה להציל גם את כלל ענפי הספורט בעולם.

איתן כבל: זו זכותם.

איתן כבל: אני באמת אומר את זה, וזה נשמע אולי ציני.

איתן כבל: זו חברה עסקית.

איתן כבל: אם הרגולטור ואם המדינה מאפשרת להם זאת, למה שהם ילינו בכלל.

איתן כבל: רק מה?

איתן כבל: זה נעשה הרבה יותר מהר ממה שאפילו אני ציפיתי.

איתן כבל: אני לא משתגע על חקיקה, אבל אני יודע את הדבר הבא: כל שני וחמישי גם רשות השידור, גם ערוץ 2, גם ערוץ 10 וגם הכבלים כל הזמן נמצאים על שולחן ועדת הכלכלה בבקשות כאלה ואחרות.

איתן כבל: אני גם יודע שאיפשרנו לחברת "צ'רלטון", כלומר יותר נכון עורך-הדין מוקדי נתן פלטפורמה לחברת "צ'רלטון" כדי לשדר את השידורים שלה.

איתן כבל: הרי היא לא יושבת באיזה שהוא תא סודי ומשדרת לעם ישראל.

איתן כבל: הכל נעשה על השולחן.

איתן כבל: כל אשר אנו מבקשים הוא את אשר קורה היום בכל העולם ובכלל זה במדינה קפיטליסטית, שיא הקפיטליזם, ארצות-הברית, כששם משודרים המשחקים בשני ערוצים פתוחים.

איתן כבל: כך בדיקה שנעשתה גם על-ידי גלי-צה"ל וכך גם בדיקה שנעשתה על-ידי "ידיעות אחרונות", ואני מוכן להציג בפניך את הנתונים שנבדקו.

איתן כבל: יחד עם זאת, כל אשר אני מבקש הוא שהגורמים האלה, גם מועצת הכבלים והלוויין וכל הרשויות האחרות, ייכנסו באמצע, כפי שקורה בלא מעט מקומות.

איתן כבל: ..

איתן כבל: אינני משתגע על רגולטורים, אבל אם הם קיימים אז הם צריכים גם להפעיל את סמכותם - ולהפעיל את סמכותם לא בדקה ה-90, כפי שאומרת הגמרא, כדי שנייצר מצב של "זה נהנה וזה לא חסר".

איתן כבל: אין לי כוונה ואין לי רצון שחברת "צ'רלטון" תצא מופסדת מכל העסקה שהיא ביצעה, וצריך למצוא את אותה נקודת איזון שהערוצים הפתוחים נכנסים למשא ומתן כדי לרכוש חבילות מצד אחד והם לא מבקשים מחירים ברצפה ומצד שני בהזדמנות הזאת כאשר המונדיאל מגיע אלינו פעם בארבע שנים נעשה על הציבור קופה וחברת "צ'רלטון" תיתן מחירים שאי-אפשר לעמוד בהם.

איתן כבל: זה בידינו.

איתן כבל: אני אומר לכם את זה: אין שום צורך להגיע לחקיקה.

איתן כבל: חקיקה - מקומה לא בעניין הזה.

איתן כבל: עם רצון אפשר למצוא את דרך המלך בעניין.

איתן כבל: אדוני היושב-ראש, הדיון הזה התקיים גם לפני ארבע שנים, ודבר לא קרה.

איתן כבל: תודה.

אמנון כהן: בשלב הזה, נעשה כך: פעם נשמע התאחדויות ופעם נשמע חברי-כנסת כדי שיהיה קצת מאוזן.

אמנון כהן: מי נמצא פה מההתאחדות לכדורגל?

אמנון כהן: אדוני, בבקשה.

אמנון כהן: איך זה משפיע עליכם?

אמנון כהן: מה יש לכם להגיד?

אורי שילה: זה לא משפיע.

אורי שילה: אין לנו שום יד ורגל בדבר הזה.

אורי שילה: אנו מבטיחים לנסות עוד פעם, אבל בנושא המונדיאל אין לנו חלק בדיון הזה.

אמנון כהן: הבנתי.

אורי שילה: "שלם וצפה" כדיון - זה דבר שכן, אבל אם הדיון הוא על המונדיאל אז לנו אין- - -

אמנון כהן: האם בעלי קבוצות כדורגל נמצאים פה?

אמנון כהן: ניר כץ.

יוסי שריד: דרך אגב, בכל זאת, יש פה עניין לזכייה, ואגיד לך מהו העניין.

יוסי שריד: וסליחה שאני אומר לך.

אורי שילה: בבקשה.

יוסי שריד: אם הצופה הישראלי יראה את המונדיאל, הוא יבין מהי רמת הכדורגל בארץ...

איתן כבל: אז, אין להם אינטרס.

יוסי שריד: נכון, אין להם אינטרס.

יוסי שריד: הם לא בעלי עניין.

לאה ורון: אולי ירמי אולמרט רוצה לדבר.

אמנון כהן: האם מישהו מהנציגים של ההתאחדויות רוצה לדבר בנושא?

אמנון כהן: ירמי אולמרט, בבקשה.

ירמי אולמרט: אני ירמי אולמרט, יושב-ראש איגוד הכדורסל.

ירמי אולמרט: אומנם אנו הנחינו את ליגת העל למינהלת הליגה, והיום הם לא נמצאים פה, אבל בעניין זה אני מניח שאני בהחלט מייצג גם אותם.

ירמי אולמרט: גם בהצעת החוק, בחומר שהוגש לנו על-ידי חבר הכנסת גלעד ארדן, מופיע הנושא של שידורים לאירועים בעלי עניין ציבורי.

ירמי אולמרט: אני רוצה לומר על פניו: חבל שרק המונדיאל מופיע כנושא בעל עניין ציבורי.

ירמי אולמרט: אני חושב שיש אירועים ברמה הלאומית- - -

אמנון כהן: לא הבנתי איזו הצעת חוק.

ירמי אולמרט: אבל, בדברי ההסבר בדוגמא שהוא נותן הוא מתחיל עם המונדיאל.

גלעד ארדן: אם תשים לב, בהצעה עצמה זה לא מוגבל רק למונדיאל.

גלעד ארדן: זו דוגמא בגלל האקטואליה.

ירמי אולמרט: נכון.

ירמי אולמרט: וזאת, אדוני היושב-ראש, בדיוק הנקודה.

ירמי אולמרט: אמר קודם חבר הכנסת כבל והוא דיבר על לפני ארבע שנים.

ירמי אולמרט: אני בשנתיים האחרונות נמצא פה כל ארבעה חודשים ולא כל ארבע שנים.

ירמי אולמרט: לצערי הרב, התחושה שמתקבלת היא שבסופו של דבר הדיונים מתקיימים.

ירמי אולמרט: ..

ירמי אולמרט: הדיווח לעיתונאים נעשה, ה-rating לישיבה הוא בהחלט מכובד, אבל, לצערי הרב, אין תוצאות.

ירמי אולמרט: נכון שהגעה להבנה בנושאים האלה זה אולי טוב יותר, אבל נדמה לי שהזמן בסופו של דבר משחק נגדנו.

ירמי אולמרט: אני מרשה לעצמי לומר שהוא גם משחק נגדכם, כי כנסת שהולכת לפיזור, באיזה שהוא מקום התהליכים בה יותר כבדים מאשר בכנסת שנמצאת במלוא פעילותה.

ירמי אולמרט: נדמה לי שאם לא ייעשה הליך חקיקה שמגביל את נסיונות ההידברות, התוצאה תהיה שאנו נישאר שוב עם הדיון הזה, אבל תוצאות לא תהיינה.

ירמי אולמרט: בהיבט הזה, אני חושב שבהחלט המונדיאל הוא חשוב מאד ומעניין מאד, ואני יכול להעיד שמאז שאני זוכר את עצמי אני רואה את המשחקים האלה ואני כבר לא כל כך צעיר, אבל אירועים לאומיים של נבחרות ישראליות בענפי ספורט מובילים חייב להיות חלק בלתי נפרד מאותו הליך שיבטיח לציבור הזה, שהיום כולם תחת הפן החברתי דואגים לו, יהיה מסוגל לפתוח את הטלויזיה ולראות המשחקים.

אמנון כהן: תודה רבה.

אמנון כהן: חבר הכנסת יוסי שריד, בבקשה.

יוסי שריד: אדוני היושב-ראש, הנושא שאנו עוסקים בו היום הוא דוגמא מופתית לתהליך של כרסום, ואם אתם רוצים - של מדרון חלקלק.

יוסי שריד: בכל פעם צריך להזכיר את ההסטוריה כדי להבין את הלהיטות לסחוט את האזרח הישראלי עד כמה שניתן.

יוסי שריד: הרי אנו התחלנו בכלל את כל סיפור שידורי הספורט בערוץ 5, ואחר כך הסבירו, כנראה בצדק - ואני אומר זאת בין השאר כצופה של הערוץ הזה, של הערוץ הכפול - שאין די בערוץ אחד, בערוץ 5, אלא צריך 5 ו-5 פלוס.

יוסי שריד: ניחא, אז היה 5 פלוס, וקיבלנו את זה.

יוסי שריד: אחר כך אמרו שלא די ב-5 פלוס, אלא צריך שישלמו עבור צפייה גם כאשר מדובר במשחקים מסויימים בליגה הישראלית וגם כאשר מדובר בליגה האנגלית ואולי במשחקים אחרים, ואני כבר לא זוכר.

יוסי שריד: היו כאן חברים, בחדר הזה ובחדרים אחרים, שהזהירו מפני ההתפתחות הזאת, כי היה ברור לגמרי שמרגע שה-pay מתיר הוא יתקשה מאד לאסור.

יוסי שריד: כי מרגע שנפתחת הפרצה הפרצה קוראת לעוד ועוד ניצול, מאד נהנתני לדעתי אבל זה עניין של דעת, של אינטרסים מסחריים שמיותר לומר שהם אינטרסים לגיטימיים.

יוסי שריד: הם תמיד לגיטימיים.

יוסי שריד: אבל, אנו כאן כדי לנסות ולייצג את האינטרס הציבורי.

יוסי שריד: לדעתי, במקרה שלפנינו אין כלל ספק בכלל שאנו מייצגים אינטרס ציבורי.

יוסי שריד: חברים שונים כאן אמרו שהם לא בהכרח בעד חקיקה.

יוסי שריד: אני, כאחד מבעלי החוק, רוצה לומר שגם אני לא להוט אחר חקיקה.

יוסי שריד: מי להוט אחר חקיקה?! אבל, מנסיוני למדתי - לא נסיון של מי-יודע-מה אבל בכל זאת משהו צברתי במשך השנים - שבלי חרב מתהפכת של חקיקה שום דבר לא זז.

יוסי שריד: כשאין חרב מתהפכת, אני יכול להביא אלף דוגמאות אבל זה מיותר...

יוסי שריד: בלי חרב של חקיקה, הצדדים הנוגעים בדבר מתקשים מאד להפיק מתוך עצמם מידה של אחריות ושל רצון טוב כדי להגיע לאיזה שהוא סיכום או הסכם שיניח את דעתנו, אבל בעיקר יספק את הצרכים הציבוריים.

יוסי שריד: מילא, להניח את דעתנו זה לא הדבר הכי חשוב.

יוסי שריד: אבל, שיספק את הצרכים הציבוריים.

יוסי שריד: הזהרנו מפני הפרצה הזאת, וחבל שהיא ניבעה בשעתו, ועכשיו הפרצה הזאת קוראת ליותר ויותר ניצול.

יוסי שריד: אני אומר זאת לחברים כאן:

יוסי שריד: אני לא יושב כאן, כי גם אני לא מבין בזה כל כך, כדי להתמקח עם החברה כמה זה יעלה.

יוסי שריד: אינני נכנס לזה.

יוסי שריד: אדוני היושב ראש, הרי מצד אחד זה הסידור הזה או המציאות הזאת עומדת בסתירה אפילו למדינות ולאו דוקא מהסוג היפה אלא דווקא מן הסוג הנחות שברגעים של מצוקה, בעיקר של מצוקה חברתית, אז מנהלים מדיניות של לחם ושעשועים.

יוסי שריד: אפילו מדיניות של לחם ושעשועים, שהיא מדיניות נחותה שמעוררת כמובן מיאוס בלבו של אדם בעל השקפת עולם כמו שלי, לא מנהלים כאן.

יוסי שריד: אבל, ריבונו של עולם, אין כאן אפילו לחם ושעשועים.

יוסי שריד: חבר הכנסת גלעד ארדן, בשנת בחירות שלטון צריך להיות מעוניין דווקא בלחם ושעשועים.

גלעד ארדן: השעשועים של הליכודניקים זה לא השעשועים של אנשי מרצ.

יוסי שריד: דרך אגב, ראיתי שגם במקרים מסויימים יש סידור לחברי מרכז שיש להם תעודה והם נכנסים חינם, אז יכול להיות שגם אפשר איזו שהיא חתימה קולקטיבית ל-HOT...

אמנון כהן: או למונדיאל.

יוסי שריד: אינני כאן כדי לקיים משא ומתן על מחירים.

יוסי שריד: אני חושב, שכל המשחקים, יהיה ההסדר אשר יהיה, צריכים להיות משודרים בערוצים פתוחים.

יוסי שריד: לא צריך לשלם...

יוסי שריד: אחרי שהאזרח הישראלי, הצופה הישראלי, כבר נתבע לשלם פעם, פעמיים, שלוש וארבע פעמים, אני חושב שדי זה די, enough is enough, וכל שאר הסידורים יחולו על מי שחשב שהוא יכול לעשות את הסידורים האלה על חשבון הציבור.

אמנון כהן: תודה.

אמנון כהן: שלומית טור ממשרד החינוך, בבקשה.

שלומית ניר טור: עמדת מנכ"לית משרד החינוך, אשר נמסרה לי, היא שהיא כמובן מתנגדת ללקיחת כסף לשידורי המונדיאל ולשידורים בעלי צפייה מאד גבוהה כמו משחקים אולימפיים או משחקים שמעוררים את עניין הציבור - אין שום סיבה בעולם שכלל מדינת ישראל לא יוכל לצפות בשידורים האלה.

שלומית ניר טור: מדובר בנוער ובאנשים מבוגרים ומדובר בכלל הציבור.

יוסי שריד: ספורטאי ישראלי מקבל מדליה ועולה על הדוכן ומצטרפים אליו אנשים נוספים ולא יראו את זה בטלויזיה?

יוסי שריד: !

שלומית ניר טור: בכל מקרה, עמדת המשרד היא שהוא לא יכול להסכים לעלויות כאלה גבוהות, וצריך למצוא פתרון.

אמנון כהן: אבל, הוא יכול לסבסד חלק מהאזרחים שיראו את המשחקים.

שלומית ניר טור: לא מדובר בסבסוד, כי אז יתבקשו כל משרדי הממשלה, מבחינתנו, לסבסד דבר כזה, כי זה באמת משהו שהוא רצון של הציבור כולו.

אמנון כהן: תודה רבה.

אמנון כהן: חבר הכנסת גלעד ארדן, בבקשה.

גלעד ארדן: למרות שאני חבר הכנסת הצעיר ביותר פה, אנסה דווקא לדבר בצורה קצת מבוגרת יותר מחלק מהדוברים שדיברו לפני, ויסלח לי מי שנפגע מכך.

גלעד ארדן: להגיד אמירות.

גלעד ארדן: ..

גלעד ארדן: גם אני יכול להיות פופוליסט ולהגיד שזה דבר מאד חשוב שהציבור יקבל את שידורי המונדיאל בחינם, ובזאת נסיים את הישיבה ונתפזר כולנו.

גלעד ארדן: אבל, אני חושב שזה ברור לכולם ששום דבר לא ייצא מהעניין הזה.

גלעד ארדן: קודם כל, מהו המצב האמיתי?

גלעד ארדן: המצב האמיתי הוא שאותם מארגנים של משחקי הגביע העולמי בכדורגל - כנראה שאפילו הם לא החליטו שכל הציבור בעולם צריך לראות בחינם את אותם משחקים, כי עובדה שהמינימום שהם קבעו שהציבור ברחבי העולם צריך לקבל במסגרת הלחם והשעשועים שחבר הכנסת שריד דיבר עליהם זה תקציר יומי של המשחקים בערוץ פתוח וארבעה משחקים: משחק חצי-הגמר, הגמר, משחק הפתיחה ונדמה לי שהמשחק על מקומות 3 ו-4- - -

דובר: שני חצאי-גמר.

גלעד ארדן: סליחה.

גלעד ארדן: שני חצאי-גמר, הגמר ומשחק הפתיחה, ולא מעבר לזה.

גלעד ארדן: העובדה שברחבי העולם קמו בעלי תחנות שידור או בעלי עיתונים, מי שקרא באמת לעומק את המחקר וגם את הכתבות בעיתון, קנו את זה כל מיני אנשים שהחליטו מאינטרס כספי שלהם - דרך אגב, לא כולם בעלי תחנות שידור, וחלק הם בעלי עיתונים - לדאוג להעביר זאת לשידור במסגרת האינטרסים הכספיים שלהם.

גלעד ארדן: לצערי,- - -

אליעזר כהן: שישאו בעול.

גלעד ארדן: מי ישא בעול?

אליעזר כהן: אותו אחד שקנה - שיבדוק את ההשקעה שלו.

גלעד ארדן: לצערי, נוצר מצב במדינת ישראל שבו לאור העלויות שדורש מי שרכש את הזכויות, חברת "צ'רלטון", אותם ערוצים פתוחים, גם ערוץ 1 שממומן מכספי האגרה של כולנו, גם ערוץ 2 שאין לו כנראה incentive להציע מחיר גבוה על אותן זכויות כי במכרז של ערוץ 2 לא הכירו בשידורי ספורט בשום דבר מההפקות מקור, ואינני יודע איך זה נקרא, סוגה עלית, הפקות קנויות, בשום אחד מהפרמטרים האלה שהוא מחוייב בהם במכסות- - -

אבשלום וילן: האם אתה מציע לשנות את הקריטריונים?

גלעד ארדן: חכה, ותשמע מה אני מציע.

גלעד ארדן: קודם כל, אני חושב שבמחשבה לאחור אולי כן היה צריך לחייב באיזו שהיא מכסה, וגם לאור המצב של הכבלים והלווין שאנו מכירים אותו - הם לא מוכנים לשלם את המחיר שדורש אותו מי שרכש את הזכויות.

גלעד ארדן: עכשיו, מה כולנו מלינים על מועצת הכבלים והלוויין?

גלעד ארדן: מה אנו מצפים מהם?

גלעד ארדן: אנו מצפים מהם היום שיבוא אליהם אותו אדם ויגיד: "אני אנהל משא ומתן עם הציבור, אני אדרוש מהציבור סכום.

גלעד ארדן: סילחו לי.

גלעד ארדן: מי שרוצה - שיקנה, ומי שלא רוצה - שלא יקנה.

גלעד ארדן: אתם תאפשרו לי רק את הפלטפורמה למכור זאת לציבור".

גלעד ארדן: מהי הסיטואציה שנמצא בה עכשיו- - -

אבשלום וילן: יש מונופול.

אבשלום וילן: אני מדבר איתך pure business.

אבשלום וילן: מונופול מנצל את הציבור, ואתה, כנבחר ציבור, חייב להגן על הציבור.

אבשלום וילן: זה לא פופוליזם.

גלעד ארדן: אני רוצה.

גלעד ארדן: אני מנסה.

אבשלום וילן: זהו תפקידך, ולא לשרת בעלי עניין.

גלעד ארדן: חבר הכנסת וילן, תן לי לסיים את הטיעון.

גלעד ארדן: מהי הסיטואציה?

גלעד ארדן: קודם כל, אם זה מונופול וצריך לפקח על המחיר ולהכריז עליו וכו', בבקשה, יש רשות להגבלים עסקיים.

גלעד ארדן: מי שחושב שזו באמת הגדרה של מונופול- - -

אדר זהבי: - - -

גלעד ארדן: אדר, תסלח לי.

אבשלום וילן: ברגע שאתה כאן זכיין יחיד, אתה מתנהג פה כמונופול.

אבשלום וילן: אתה קובע את מחיר מכסימום הרווח שלך ולא את מחיר הביקוש.

אמנון כהן: תן לו לסיים.

אמנון כהן: ואתה, אל תתערב.

אמנון כהן: אתן לך לדבר.

אמנון כהן: בסדר?

גלעד ארדן: אם מדובר במונופול, תמחק את כל מה שאמרתי ושזה יוכרז כמונופול.

גלעד ארדן: אז, שיכריזו עליהם כמונופול.

גלעד ארדן: אבל, השאלה היא מה קורה במצב שבו הוא מסרב לאפשר את אותו ערוץ בתשלום.

גלעד ארדן: השאלה היא האם כאשר אותו אדם, שרכש את הזכויות, ילך לבית-המשפט או שתעבור הצעת חוק שמחייבת אדם שיש לו קניין והוא שילם על הדבר הזה במיטב כספו, האם בסופו של דבר לא ייפגע גם אותו זכיין וגם הציבור הרחב שזה לא- - -?

גלעד ארדן: עכשיו, הצעתי.

גלעד ארדן: הצעתי אומרת כך: אנו צריכים היום לעודד את הערוצים הפתוחים לנהל עם הזכיין משא ומתן ולהציע מחיר שאולי כן יהיה משתלם לשני הצדדים וזה ישודר בערוצים הפתוחים.

גלעד ארדן: לכן, אני הגשתי הצעת חוק - כשהשר הממונה גם רשות השידור וגם על שר התקשורת שממונה על מועצת הכבלים והלוויין יוכל להכריז על אירוע ספורט, באישור ועדת הכלכלה, כך כתוב גם בהצעת החוק, על אירוע ספורט שיש לו חשיבות ציבורית גבוהה- - -

אמנון כהן: היא עדיין לא הונחה בשום מקום.

אמנון כהן: היא רק נכתבה.

גלעד ארדן: לא.

גלעד ארדן: היא כבר הוגשה לכנסת.

לאה ורון: היא לא הונחה עדיין.

גלעד ארדן: היא הוגשה.

גלעד ארדן: היא לא הונחה עדיין.

גלעד ארדן: הצעת החוק אומרת שהשרים הממונים יוכלו להכריז על אירוע ספורט שיש לו חשיבות ציבורית ברמה גבוהה, באישור ועדת הכלכלה, ולאפשר למי שירכוש את אותו אירוע ספורט וירצה לשדר אותו בערוץ פתוח כדי לממן את הרכישה או להוזיל אותה לפחות - לשדר פרסומות, גם אם היום זה דבר שאסור עליו.

גלעד ארדן: אני חושב שגם צריך לשקול תיקון בחוק הרשות השניה, ואני חושב להציע גם אותו, לאפשר גם במסגרת המכסות שהזכיינים מחוייבים בהם להכיר שידורי ספורט ברמה כזו כשידורים שיוכרו לצורך המכסות שהזכיינים חייבים בהם.

אבשלום וילן: כהפקת מקור?

גלעד ארדן: לא כהפקת מקור אלא כהפקה קנוייה.

גלעד ארדן: יש מיכסות גם לזה, אם הבנתי נכון.

אמנון כהן: חבר הכנסת ארדן, האם סיימת?

גלעד ארדן: כן.

גלעד ארדן: אדוני היושב ראש, תודה.

אמנון כהן: אני רוצה לשמוע את מר מוטי עדן מרשות השידור, הערוץ הממלכתי, שכולנו משלמים את האגרות.

אמנון כהן: איפה החלק שלכם?

אמנון כהן: איפה אתם במשא ומתן אולי לרכוש חלק מהמשחקים שזה יוזיל את הסל הכולל?

אמנון כהן: בבקשה.

מוטי עדן: תחילה, ברצוני להגיד, אישית, שהייתי מאד רוצה לשדר יותר מהארבעה האלה.

מוטי עדן: זו דעתי.

מוטי עדן: לנו אין התנגדות שמה שמיועד להיות ב-pay for you(???) ישודר בערוץ ארצי פתוח.

מוטי עדן: אני חושב שאי-אפשר לחייב אותנו, כי יש עוד ערוצים פתוחים.

מוטי עדן: חבר הכנסת גלעד ארדן וחבר הכנסת יוסי שריד דיברו על זה.

מוטי עדן: העניין של הכסף פה מדבר.

מוטי עדן: בעל הזכויות, אדם, שוחח איתנו שיחה מקדמית.

מוטי עדן: אני מניח שהוא שוחח עם- - - כבר היתה שיחה מקדמית אחת עם אדר, בעל הזכויות.

מוטי עדן: אני מניח שהוא שוחח גם עם גופים אחרים.

מוטי עדן: המחירים שמוצעים הם לא מחירים שאני חושב שאנו יכולים לעמוד בהם.

מוטי עדן: שוחחנו בנושא הזה בינינו בהנהלת רשות השידור, וזה לא נראה משהו שאנו יכולים לעמוד בו לעת עתה בתנאי הפתיחה הזאת בשיחה.

מוטי עדן: בכל אופן, הזכויות הן של "צ'רלטון" כמובן, ובעיית המימון היא בעיה קשה.

מוטי עדן: אני מאד לשמוח מה שחבר הכנסת גלעד ארדן...

מוטי עדן: ההצעה לפחות של חבר הכנסת גלעד ארדן, נראה אם היא תגיע לידי מימוש, שזה יכול סוג של שידור, למרות שאני חושב שגם קצת קשה להגיד ששר יכול לכפות על גוף מסויים לשדר דבר מסויים.

מוטי עדן: במקרה הזה אינני חושב שצריך לכפות על מישהו, כי אני חושב שכולם.

מוטי עדן: ..

מוטי עדן: אני בוודאי הייתי רוצה לשדר יותר מארבעה ואפילו יותר משמונה.

אמנון כהן: אם כך, לאיפה הגעתם?

מוטי עדן: לא הגענו לשום.

מוטי עדן: ..

מוטי עדן: אני חושב שזה אפילו לא בשלבי מיקוח ראשוני ולא תמחור, כי כולם- - -

אמנון כהן: האם דיברתם על כל הסל או על חלק מהמשחקים?

מוטי עדן: היתה הצעה ראשונית של אדר על הסיכום.

מוטי עדן: הסיכום לא כל כך אקטואלי מבחינת רשת משדרת, כי ממילא רואים זאת והסיכום יהיה בערב, בשעות סבירות, כי זה בגרמניה- - -

יוסי שריד: תן לנו מושגים.

מוטי עדן: אדר יכול לדבר על כמה הוא שילם.

יוסי שריד: על כמה דובר במשא ומתן ביניכם?

יוסי שריד: האם זו אינפורמציה ביטחונית?

יוסי שריד: ! מה העניין?

יוסי שריד: האם אלה סודות ביטחון המדינה?

יוסי שריד: !

מוטי עדן: לא.

מוטי עדן: האמת היא שלא היה משא ומתן שאני יכול להגיד שיש מספר מסוים...

מוטי עדן: אני יכול להגיד כמה שילמנו- - -

אילן ליבוביץ: אם כך, על סמך מה דחיתם?

מוטי עדן: לא דחינו.

אילן ליבוביץ: אתה אומר שאפילו לא נכנסים למשא ומתן כי ההצעה שקיבלתם- -

מוטי עדן: ראשית, היתה שיחה מקדמית אחת עם אדר.

יוסי שריד: זו ועדה פרלמנטרית גם על-פי החוק, וכשאתה נשאל שאלה אתה צריך להשיב עליה אלא אם כן מדובר בסודות כמוסים.

יוסי שריד: --

מוטי עדן: חבר הכנסת יוסי שריד, אינך נותן לי אפילו לענות.

מוטי עדן: אתה כל הזמן שואל.

מוטי עדן: תן לי לענות.

מוטי עדן: השידורים שעברו לפני ארבע שנים על ארבעה משחקים ועוד ארבעה רשות השידור שילמה 3.8 מליון דולר לחברת צ'רלטון.

אמנון כהן: על כמה מדובר היום?

מוטי עדן: אני מניח שזה לא יהיה פחות מזה.

אמנון כהן: הבנתי.

אמנון כהן: חבר הכנסת דוד טל, בבקשה.

מוטי עדן: היושב-ראש אמנון כהן, ברצוני לומר עוד משפט אחד.

מוטי עדן: אולי אספר לכם משהו שאינכם יודעים- היום, זכויות בכדורגל בעולם הן אחד מענפי המסחר המדהימים בעוצמתם ובקנה-המידה הכספי שלהם.

מוטי עדן: זה כסף ענק.

מוטי עדן: יש את החברות הגרמניות הללו שקונות כמו אלה שקנו את הזכויות שישראל המשחקים שלה בחוץ, כשכל משחק שלה עלה לנו הון תועפות, או הפוך- - -

אליעזר כהן: מה עם ספורט מוטורי?

מוטי עדן: ספורט מוטורי - אני המשדר היחיד.

אבשלום וילן: בגרמניה משדרים 48 משחקים.

מוטי עדן: גם את ראלי דקר אנו משדרים תכף בינואר.

אמנון כהן: מוטי עדן, אמרת שאתה רוצה להגיד משפט אחרון.

אמנון כהן: בבקשה.

אמנון כהן: כיוון שחברי-הכנסת דיברו על העניין של החשיבות של לפתוח - לא להעמיס על הציבור.

אמנון כהן: אינני יודע אם האנשים פה יודעים, כולל הגופים שאמורים לשדר את זה כולל הכבלים, יש פתרון דיגיטלי לשידור קרקעי.

אמנון כהן: אני רוצה להגיד לכם שהפתרון הזה כבר מיושם פיראטי בחלק מהארץ בחודש האחרון.

אמנון כהן: אנשים רואים 16 ערוצים, ויראו את המונדיאל ולא ישלמו כסף.

יוסי שריד: זה מעניין.

יוסי שריד: תגיד רק איך עושים את זה.

מוטי עדן: פרטים אחר כך.

מוטי עדן: זה לא זכויות.

מוטי עדן: זה בלי כסף.

מוטי עדן: אני אומר לכם שזה בלי כסף.

משה כחלון: בשביל לראות כדורגל, צריכים להיות עבריינים.

אמנון כהן: חבר הכנסת כחלון, אתה רשום לזכות דיבור.

אמנון כהן: תן לחבר הכנסת דוד טל לדבר.

דוד טל: אדוני היושב-ראש, אני סבור שאין מנוס מחקיקה.

דוד טל: אני אומר זאת לא משום שאני אוהב כל כך חקיקה ולא רוצה להתערב יותר מדי בשיקולים המסחריים של חברות כאלה ואחרות.

דוד טל: אני סבור שאם אנו רוצים, למען ההגינות, אנו צריכים לקבוע את הכללים טרם סיכום משא ומתן כזה עם זכיינים פוטנציאליים, כדי שהם יוכלו לפחות, כאשר הם הולכים לנהל משא ומתן, הם יידעו שהם הולכים לנהל משא ומתן על דעת זה שהם חייבים לתת לשדר לכל מדינת ישראל ועל דעת זה שכל אוהבי הגלידה והטלויזיה והכדורגל יוכלו לאכול גלידה בחינם ולחם בחינם, כפי שחבר הכנסת יוסי שריד אמר, וכל מיני שעשועים אחרים.

דוד טל: אז, זה בסדר.

דוד טל: אם הזכיין הפוטנציאלי יודע שעל דעת מה הוא הולך לנהל משא ומתן - זה פנטסטי וזה מצויין.

דוד טל: בעצם, כל הזמן אנו מנסים כאן בוועדה אולי לחמוק מחקיקה, וכנראה שלא עלה בידינו, משום שמה שקורה בשטח הוא שזכיין הולך וסוגר במשא ומתן, והוא סבור... והוא עושה זאת לא לשם שמים.

דוד טל: הוא עושה זאת מבחינה מסחרית והוא רוצה להרויח, ואין בזה פסול.

יוסי שריד: נכון.

יוסי שריד: אחלה הגיוני.

דוד טל: יכול להיות, אבל אינני להיות אדיוט.

דוד טל: אני רוצה לחקוק.

דוד טל: אם אני סבור שצריך לשנות את זה, אני רוצה לשנות זאת בחקיקה, כך שאותו זכיין באולימפיאדה יידע שאם הוא רוצה לסגור משא ומתן כזה או אחר אז הוא יידע שהוא חייב למלא את התנאים האלה והאלה והאלה, הגם שאתמול למשל בחוק רשות השניה ראיתי שאנו כבר כאן, הוועדה הזאת וכולל מליאת הכנסת אתמול, העבירה את חוק הרשות השניה הגם שזכיינים לא ממלאים את התחייבותם.

דוד טל: אבל, כאן אין מצב כזה שזכיין לא ממלא התחייבות שלו ואנו ממשיכים להוריד לו את הרגולוציה.

דוד טל: יש כאן מצב אחר, שכפי שאמר חבר הכנסת ארדן, שאנו חלוקים לגבי החוק של אתמול, ובנושא הזה אני חושב שאני קרוב לדעתו.

דוד טל: ..

דוד טל: אני חושב שצריך לאפשר לזכיין.

דוד טל: כי אם הוא כבר זכה וקנה את זה, האם אנו נבוא לפגום בזכייתו?

דוד טל: ! גבירתי נציגת משרד החינוך, אם מישהו רוצה לפגום ואת סבורה שנכון שהנוער יראה, אדרבא, תתכבדו ומישהו אמר "תסבסדו" ותתקצבו.

אבשלום וילן: רק שתבין.

אבשלום וילן: אם הערוצים הפתוחים קונים מהזכיין, הוא גם מרויח פחות ויש פתרון ציבורי.

דוד טל: אני לא יודע.

דוד טל: אני אומר רק: כל משרד ממשלתי שסבור, כולל משרד הדתות, שזה טוב יהיה לכלל הציבור שלו - יתכבד ויתקצב זאת, כדי שכלל הציבור יראה.

דוד טל: אם לא - צריך לחוקק חוק שבאמת יציג מה בדיוק חייב כל זכיין כזה לתת.

דוד טל: ואז, זה יהיה בסדר, ואנו נהיה נקיים גם מאדם וגם מאלקים.

אמנון כהן: תודה רבה.

אמנון כהן: מזכייני הערוץ השני - נמצא פה אלכס גלעדי מ"קשת".

אמנון כהן: איפה אתם בתמונה?

אמנון כהן: מה המשא ומתן, אם היה?

אמנון כהן: וכמה כסף ביקשו?

אמנון כהן: שנדע במונחים.

אמנון כהן: כי אנו יודעים שהזכיינים שילמו הרבה מאד כסף, ולכן צריכים להחזיר קודם כל את ההשקעה וכמובן גם להרוויח.

אמנון כהן: השאלה היא כמה להרויח.

אלכס גלעדי: אדוני, אם יורשה לי להעיר קצת מבט אל העבר איך התגלגלנו לסיפור הזה.

אלכס גלעדי: בסוף שנות ה-90, לפני הגביע העולמי של 2002, באה חברה מסחרית להתאחדות הבין-לאומית ואמרה לה: "תנו לנו את הזכויות לשני הגביעים העולמיים הבאים.

אלכס גלעדי: אנו נמכור הרבה יותר טוב, ולכם גם יהיה יותר כסף".

אלכס גלעדי: התנאי היחיד של ההתאחדות הבין-לאומית היה שארבעת המשחקים המפורסמים - הגמר, שני החצאים ומקום 3 ו-4 - יהיו חייבים להיות בערוצים חופשיים באויר.

אלכס גלעדי: החברה הזאת פשטה את הרגל.

אלכס גלעדי: כלומר, ל"צ'רלטון" כבר אין גם למי להחזיר את הזכויות.

אלכס גלעדי: הלכו בדרך כל בשר.

אלכס גלעדי: החליטה ההתאחדות הבין-לאומית "להבא זה לא יקרה לנו", וכבר הגיעו להסדר עם איגוד השידור האירופי שהמשחקים של 2010 ו-2014 נמכרו לאיגוד השידור האירופי במיליארד יורו.

אלכס גלעדי: כלומר, כאשר נגיע ל-2010, לדרום-אפריקה, לא נשב כאן בכלל אלא רק מוטי עדן יישב כאן ויאמר לכם: "אין לי.

אלכס גלעדי: אין לי מאיפה לשלם".

אלכס גלעדי: באשר לספורט, לא ראינו שהבית הזה כל כך דאג לספורט.

אלכס גלעדי: כאשר ערוץ 2 מנסה לשדר ספורט, גם ספורט ישראלי ששידרנו ושלחנו כל שבת 400 איש לצלם את הליגה בכדורגל, לא היכרתם בזה כהפקה מקומית.

אלכס גלעדי: למה?

אלכס גלעדי: וגם היום לא מכירים לנו.

אלכס גלעדי: ספורט לא נחשב.

אלכס גלעדי: לכן, דרך אגב, בערוץ 2 כמעט ואין.

אלכס גלעדי: אבל, בא חבר הכנסת ארדן ומציע הצעה שבעיניי היא מאד מסוכנת.

אלכס גלעדי: אם אנו נפתח את החודש למונדיאל לתשדיר פרסומות בכבלים ובערוץ 1, לא יסגרו את הסכר הזה.

אלכס גלעדי: זה כבר לא יחזור יותר להיות.

אלכס גלעדי: אז, אנו כבר אומרים לכם שאנו נחזיר את המפתחות מכיון שגם כך נדמה לכם שערוץ 2 הוא עשיר ומפואר, ותאמין שכאשר תראה את הדו"חות.

אלכס גלעדי: ..

אלכס גלעדי: אני רק חדש ורק הגעתי, אבל כאשר תראה- - -

דובר: הוא לא מבין.

אלכס גלעדי: לא אמרתי שאני לא מבין, אבל אני לא הכל יודע.

אלכס גלעדי: אני יודע רק איך ייראה הרבעון האחרון, והוא ייראה רע מאד.

אלכס גלעדי: המספרים לא מצדיקים זאת.

אלכס גלעדי: אני אומר לך שלא יהיה לערוץ 2- - -

גלעד ארדן: זו התחייבות לפרוטוקול שאתם תחזירו את המפתחות.

גלעד ארדן: שהעם לא יהיה מודאג שאם יהיו פרסומות בזמן השידור של המשחק במונדיאל- - -

אלכס גלעדי: לא.

אלכס גלעדי: מכיון שזה לא ייגמר שם.

אלכס גלעדי: הרי למחרת יגידו שכדאי לעשות זאת למען ילדים נצרכים, ושבוע אחרי זה - למען אולימפיאדת הנכים, ושבוע אחרי זה - למען ה-special olimpics.

אלכס גלעדי: הרי כל המטרות האלה קדושות.

אלכס גלעדי: עכשיו, אני ממליץ לכם - - -

דובר: למען ילדים - -

אלכס גלעדי: אז, תגידו לנו: "פריש-מיש, חסל סדר חוק הרשות השניה".

אמנון כהן: חברים, תנו לו לסיים את דבריו.

אלכס גלעדי: הטכנולוגיה מקדימה אותנו, מכיון שהדברים שקורים היום - כל מה שלא תחקקו הוא יכול לשדר זאת באמצעות האינטרנט ולחייב אנשים.

אלכס גלעדי: ועל המסך, לא המסך של המחשב, אפשר להביא זאת כבר למסך הגדול בבית.

אלכס גלעדי: ומה תעשו אז?

אלכס גלעדי: הרי זאת אופציה טכנולוגית שכבר קיימת.

אלכס גלעדי: עכשיו, אני שואל את עצמי.

אלכס גלעדי: כשאני מסתכל על כל הכספים - אם הוא מבקש 800 שקל ל-60 משחקים, תחלקו את זה.

אלכס גלעדי: מה יוצא?

אלכס גלעדי: 13 שקל למשחק - נכון?

אלכס גלעדי: אלה שחושבים שלכדורגל יש רייטינג כזה גבוה במונדיאל, אינני בטוח שאנגולה משחקת עם סינגפור רואים זאת משני חתולים וכלב.

אלכס גלעדי: כשזה מגיע לשלבים היותר מכריעים, זה נכון.

אלכס גלעדי: אבל, לא יהיה לכבלים וללויין יחד יותר מ-4% למשחק נורמלי ורגיל.

אלכס גלעדי: ערוץ 1 או 2 שהם הערוצים היחידים החופשיים באויר, לדעתי המקצועית אתם טועים כאשר את מכלילים את ערוץ 10 כערוץ חופשי באויר.

אלכס גלעדי: אין לו תדרים, ולכן הוא לא נקלט באנטנות שזו הבעיה של המועצה שקדמה לגברת דאבוש.

אלכס גלעדי: זה 80%, וה-20% זה 350 אלף בתים שזה מליון איש וזה המון.

אלכס גלעדי: זה משפיע גם בכסף.

גלעד ארדן: האוכלוסיה הכי חלשה במדינת ישראל.

אלכס גלעדי: אתה לא יכול לומר זאת.

אלכס גלעדי: תסתכל על גגות בתי תל-אביב ותראה את האנטנות.

גלעד ארדן: אם היו מכירים לכם במסגרת אחת המכסות שלכם בשידורי המונדיאל, זה כן היה אולי מכניס אתכם למשא ומתן?

אלכס גלעדי: כמו שידוע לי, אנו במשא ומתן.

משה כחלון: תסתכל על גגות במעלות.

אלכס גלעדי: אנו במשא ומתן, אבל מדובר על ארבעה משחקים, שכל אחד מהם נופל ביום אחר.

אלכס גלעדי: אתה יודע שיש שתי זכייניות לערוץ 2, ואין פה גוף שידור אחד רציני.

אלכס גלעדי: הרי ערוץ 1 גומר בשעה 08:00 בבוקר ומחזיר לטלויזיה החינוכית ומקבל ממנו אחר-הצהרים.

אלכס גלעדי: ערוץ 2 הוא יום אחד זה ויום אחד זה.

אלכס גלעדי: לא מדובר פה על הדוגמא, המודל האולטימטיבי לארגוני שידור.

אלכס גלעדי: אם זה יעשה שכל כלכלי, אנו בהחלט נתעסק- - -

אמנון כהן: איפה עומד המשא ומתן שלכם?

אלכס גלעדי: אין לי מושג.

אלכס גלעדי: אני רק יודע שיש.

אמנון כהן: בין מי למי?

אמנון כהן: האם אינך מעורב?

אלכס גלעדי: אני לא מעורב.

אלכס גלעדי: המנכ"לים של "קשת" ו"רשת" ממשיכים לדבר עם "צ'רלטון".

אמנון כהן: רון קופמן מערוץ הספורט, בבקשה.

אמנון כהן: אחר כך ליבוביץ.

רון קופמן: תחילה, ברצוני להעיר לחברי הוועדה ולנוכחים כמה נקודות, שבסך-הכל מה שמקובל בעולם מעבר לעניין שהספורט מוגדר כקניין ציבורי וההתייחסות אליו היא שונה, יש כאן, לדעתי, הרחבה של המושג "pay per view" או בפרשנות הישראלית "שלם וצפה".

רון קופמן: ב" pay per view" אתה משלם תמורת אירוע, ואצלנו אין דבר כזה.

רון קופמן: פשוט לקחו כאן את השיטה ומיסדו אותה, ויש כאן רק "pay".

רון קופמן: "pay" יש כאן גם ערוץ 1 וגם הכבלים והלוויין וגם כל הערוצים בכבלים ובלוויין, מילדים, מוזיקה בידור סרטים וספורט, כך שהכל כאן "pay".

רון קופמן: ונכנסה שיטת ה"שלם וצפה", והיא למעשה שיטת "pay" - דבר שלא קיים בעולם, ואנו מדינה ייחודית.

רון קופמן: שמעתי כאן את חברי-הכנסת מדברים על העניין של להשאיר את הטיפול בנושא המונדיאל ובכלל בשידורי הספורט בתשלום למועצה להסדר שידורים בכבלים ובלוויין.

רון קופמן: אינני יודע על סמך מה הם רוצים שהם ידאגו בדיוק לציבור, כי אם אני מסתכל על התבטאויות של יושב-ראש המועצה, יורם מוקדי, כאן בוועדה הזאת לפני 15 חודש בנושא כמו שידורי הכדורסל, הוא אמר כאן לפרוטוקול שהוועדה "גיששו אם נהיה מוכנים לעשות ' pay per view' בכדורסל, ותשובתי הנחרצת היתה שבכדורסל ישראלי אנחנו לא מסכימים לאשר ' pay per view'".

רון קופמן: נכון לעכשיו, בעונת 2005-2006, יש שידורי " pay per view" בכדורסל.

רון קופמן: כך שלהשאיר את הדבר הזה למועצה להסדר שידורים בכבלים ובלוויין זה למעשה לדאוג לזכייניים ולבעלי ההון.

רון קופמן: אף אחד לא בדיוק דואג לציבור.

רון קופמן: זאת באמת היתה תקוותי כאזרח, שחברי הוועדה הזאת ידאגו לציבור, כי אף אחד לא דואג לנו, מנויי הלוויין והכבלים, ובכלל כלל האזרחים במדינה.

רון קופמן: יושב כאן אלכס גלעדי, שהוא יושב-ראש ועדת התקשורת גם בפיב"א וגם ב-התאחדות האתלטיקה הבין-לאומית, ארגון הספורט הגדול בעולם.

רון קופמן: הידע שלו גדול יותר מאשר של כולנו.

רון קופמן: הוא יגיד לכם שגם במונדיאל ברוב מדינות העולם, נדמה לי שמאוגדות בפיפ"א משהו כמו 203 מדינות, מתוכן כ-190 על-פי מחקר שאני עשיתי לא גובות כסף עבור שידורי המונדיאל, ששוב מוגדר כקניין ציבורי.

רון קופמן: ואני מדבר על חלקן כמדינות הרבה יותר עשירות מישראל באותה רמת אוכלוסיה ובאותו סדר-גודל, כמו מדינות בצפון אירופה, המדינות הסקנדינביות.

רון קופמן: הן הרבה יותר עשירות מאיתנו וללא אותן בעיות שיש לנו.

רון קופמן: לבטח ארצות-הברית ולבטח אוסטרליה.

דובר: מי קנה?

דובר: מי משלם?

רון קופמן: קנו שם הרשתות הציבוריות והן משדרות.

רון קופמן: אמרתי שגם ערוץ 1 הוא ערוץ pay.

רון קופמן: אם ערוץ 1 שילם ב-2002 3.8 מליוני דולרים עבור 8 משחקים, כאשר חברות הכבלים והלוויין שילמו עוד כ-5-6 מליוני דולרים על 56 משחקים, תבין את ההבדל.

רון קופמן: זה שערוץ 1 - ואני אומר זאת כאזרח - לא מנהל את ענייניו כפי שצריך היה, זו בעיה שלו.

רון קופמן: אבל, אנו משלמים על זה בחוק.

יוסי שריד: אני חייב לומר, שאתה מדבר על מדינות שזה באמת נתון מדהים.

יוסי שריד: אני רוצה לספר לך ש-135 מדינות כבר חתמו על האמנה הבין-לאומית נגד שחיתות, וישראל היא לא אחת מהן.

יוסי שריד: אז, מה לא ברור?

רון קופמן: חבר הכנסת יוסי שריד, 160 מדינות חתמו על האמנה נגד שימוש בסמים בספורט, וישראל היא לא אחת מהן.

יוסי שריד: הכל ברור.

רון קופמן: בסך-הכל, אני רוצה לומר עוד דבר אחד.

רון קופמן: אני מבקש שוב, כאזרח, מחברי הוועדה להסתכל- - -

דובר: אתה מערוץ הספורט.

דובר: מה זאת אומרת?

גלעד ארדן: הוא גם אזרח.

דובר: הוא נציג ערוץ הספורט.

דובר: האזרח נציג ערוץ הספורט.

רון קופמן: רק לפרוטוקול: ב-2002 עשיתי זאת כנציג עיתון "הארץ" ורשות השידור, אז זה לא משנה.

רון קופמן: כל פעם האכסניה מתחלפת, אבל הרעיון הוא אותו רעיון.

רון קופמן: אני מקווה שחברי הוועדה יתייחסו- - -

דובר: איך שלא יהיה, פעם אתה תוקף אותנו שאנו מתערבים, והיום - -

רון קופמן: אני תוקף, רק שאתם צריכים לדאוג לרווחת הציבור ולא לרווחת הזכיינים.

רון קופמן: לזכיינים יש מספיק כוח לדאוג לעצמם, כולל ערוץ הספורט שבו אני עובד.

רון קופמן: אני מדבר על הציבור.

רון קופמן: אני רק מקווה שיתייחסו לכל העדשה הרחבה של זכויות השידור בספורט בכלל ולא רק למונדיאל שהוא אירוע נקודתי.

אמנון כהן: תודה רבה.

אמנון כהן: חבר הכנסת ליבוביץ, בבקשה.

אילן ליבוביץ: אדוני היושב-ראש, לדעתי, אנו צריכים להתמקד בדבר אחד שבעיניי הוא המרכזי והוא שיש רגולטור בתחום הזה שלדעתי בנושא הזה הוא הכושל וזה מועצת הכבלים.

אילן ליבוביץ: כי אם מועצת הכבלים מאשרת לזכיין לשדר ב-800 או ב-1,000 שקל, מה אתה רוצה?

אילן ליבוביץ: למה שהוא ילך לנהל ומשא ומתן בתום-לב עם רשות השידור, ערוץ 2 או ערוץ 10?

אילן ליבוביץ: אם הוא יכול להרוויח כמה שיותר ומועצת הכבלים לא דואגת לאזרח הקטן בבית, אז מה לו?

אילן ליבוביץ: אין לי מה להלין עליו.

אילן ליבוביץ: הוא ינסה למכסם את רווחיו.

אילן ליבוביץ: אם מועצת הכבלים היתה קובעת שעבור שידורי המונדיאל הוא לא יכול לגבות יותר מ-10 שקלים עבור כל השידורים, תאמין לי שהוא היה רץ לערוץ 2 ולערוץ 1 ומנהל איתם משא ומתן כי הוא רוצה להרוויח, ועל 10 שקלים עבור כל השידורים הוא לא היה מרוויח.

אילן ליבוביץ: אז, מי שחוטא לתפקידו זה מועצת הכבלים, שבכל פעם מעדיפה לתת לזכיינים להרוויח, כאשר גם כך הציבור משלם עבור דמי המנוי לכבלים, בדיוק כמו שאנו משלמים עבור האגרה וכמו שהציבור משלם בעקיפין לערוץ 2 באמצעות הפרסומות.

אילן ליבוביץ: כאן מועצת הכבלים, שעדיין לא התכנסה ועדיין לא אישרה את זה, צריכה להבין - ושמפה תהיה הקריאה - או שהיא עושה זאת במחיר אפסי כך שיאפשר לו לנהל משא ומתן בתום-לב או שהיא לא מאשרת בכלל "pay per view".

אמנון כהן: תודה רבה.

אמנון כהן: חבר הכנסת איוב קרא, בבקשה.

איוב קרא: היושב-ראש, אני יכול להזדהות כמי שהוא אולי אחד הבודדים בבית הזה שגם אני אדבר בתור צופה, שחקן בליגה הבכירה, וגם חבר-כנסת,--

אמנון כהן: --וגם כאזרח.

איוב קרא: --וגם כאזרח מודאג ולא רק אזרח.

איוב קרא: קודם כל, ברצוני להצטרף לחלק מהדברים לפחות שאמר ידידי חבר הכנסת ליבוביץ.

איוב קרא: אני חושב שיש בהם מן ההגיון.

איוב קרא: אני חושב שמאז היינו במכסיקו 1970 בזמנו, ואני חושב שהציבור בישראל ראה מאז... אני זוכר את עצמי ילד.

איוב קרא: הציבור ראה בחינם את המונדיאל.

איוב קרא: השתנו דברים, ואינני חושב שלטובה בראייה שלי הכוללת.

איוב קרא: נושא הצפייה הפך להיות לעשירים, לצערי הרב, ומונופול כזה או אחר הפכו להיות השידורים במונדיאל ובכלל בספורט.

איוב קרא: לכן, ערוץ 1, שהיה בעצם נושא הדגל בזמנו, סורס, לצערי הרב.

איוב קרא: חוץ מ"מבט" היום, אתה לא יכול לשים נקודת אור.

איוב קרא: בראייתי את השידורים הציבוריים, זה לא לטוב.

איוב קרא: לכן, אני חושב שלא צריך פה חקיקה, אלא בראייתי צריך ללכת להזמין את שרת החינוך יחד עם שר האוצר לפני המונדיאל ולקבל החלטה שבעצם ללכת על מכרזים, כי קופת האוצר היום מלאה.

איוב קרא: יש שמונה מיליארדי שקל בעודף.

איוב קרא: הציבור עונה בשנים האחרונות.

אמנון כהן: למה אתה מגלה את זה?

אמנון כהן: זה סודי.

אמנון כהן: זה אסור.

איוב קרא: אני יכול להגיד לך.

איוב קרא: הציבור עבר עינוי קשה, ומגיעה לו קצת נחת.

איוב קרא: אני חושב שלפני המונדיאל אפשר לתת לו איזו שהיא סוכריה.

איוב קרא: ללכת למכרזים דרך תקנה, ומשרד החינוך- - -

אמנון כהן: מה עוד אתה מציע?

אבשלום וילן: לחם ושעשועים.

איוב קרא: אני אומר:

איוב קרא: במקום להעלות את הלחם ולפגוע באנשים הללו, מגיע שניתן להם קצת נחת ולהפוך תקנה במשרד החינוך שתלך על מכרז.

איוב קרא: ואז, ישתתפו בו כולם.

איוב קרא: בתוך זה, במכרז הזה, אפשר לקבל תקציב מיוחד, וכך יוכלו כולם להשתתף בדבר הזה.

איוב קרא: כמה שיעלה.

איוב קרא: יש שמונה מיליארדי שקלים היום באוצר.

איוב קרא: אפשר ללכת סוף-סוף....

איוב קרא: זה ספורט של הפשוטים.

אמנון כהן: ספורט עממי.

איוב קרא: עממי.

איוב קרא: וצריך לגַבּוֹת את העממיות.

איוב קרא: תודה.

אמנון כהן: תודה.

אמנון כהן: עתה, אני רוצה לשמוע את מועצת הרשות השניה לטלויזיה ורדיו.

אמנון כהן: אנו רוצים לדעת איפה אתם.

אמנון כהן: יש פה הצעות שנאפשר למשחקים הללו אולי לתת לכבלים וללוויין חסויות ופרסומים אד-הוק רק לנושא הזה.

אמנון כהן: אני סבור שגם זה עלול לפגוע באותם הערוצים הפתוחים, ערוץ שני וערוץ 10 שגם כך רק אתמול עבר חוק להקלות.

אמנון כהן: אבל, צריך לראות זאת בראייה ציבורית.

אמנון כהן: את גם, המועצה שלךְ למעשה לטובת הציבור.

אמנון כהן: איפה הראייה שלכם?

אמנון כהן: איפה אתם מסתכלים?

אמנון כהן: איפה התרומה שלכם לנושא הזה?

אמנון כהן: איך אתם אולי... ?

אמנון כהן: לא לאפשר להם אולי את הפרסומות, שזה יפגע בזכיינים שלכם, אבל להגיד להם "אתם חייבים כך או אחרת" וכמובן למצוא להם דרך פיצוי כזה או אחר או אולי בחבילה שדיברו כאן שאתם לא מאפשרים להם בחבילה לאפשר לראות ערוצים ספורט - אולי הייתם צריכים לפעם הבאה כן להכניס את ערוצי הספורט וכבר להגיד להם: "כאשר יהיו משחקים כאלה להבא אתם כבר מחוייבים".

אמנון כהן: כלומר, את זה צריך לבנות.

אמנון כהן: אם לפני ארבע שנים היו בעיות והיו כאן דיונים, זו שאלה למעשה: איך אתם כמועצות שמטפלות לטובת הציבור ומחפשים את האיזון, איך אתם נערכתם להיום?

אמנון כהן: את אותה השאלה אני אפנה כמובן ליושב-ראש המועצה לכבלים ולוויין: איך הם נערכו?

אמנון כהן: למה מחכים לרגע?

אמנון כהן: למה ארבע שנים עוברות, ואנו יודעים שזה יהיה, ולכן צריכים להיערך.

אמנון כהן: יושבת-ראש מועצת הרשות השניה, גברת נורית דאבוש, בבקשה.

נורית דאבוש: תחילה, ברצוני להגיד שני דברים בעניין הזה.

נורית דאבוש: ראשית, אנו רואים חשיבות גדולה מאד בשידור משחקי המונדיאל בערוצים הציבוריים.

נורית דאבוש: נדמה לי שזה מהלך ציבורי חשוב.

נורית דאבוש: גם זכייניות ערוץ 2 וגם ערוץ 10, לדעתי, צריכים לעשות מאמץ גדול בעניין הזה ואכן לשדר זאת לטובת הציבור ולא צריך לשכנע אותנו בעניין הזה.

נורית דאבוש: לאחרונה, נדרשה מועצת הרשות השניה לשאלה מאד דומה ורק לא בנושא המונדיאל אלא דווקא בשידורי ספורט בערוץ 10.

נורית דאבוש: היתה אלינו פניה של ערוץ 10 שאמרה שבעצם שידורי משחקי הכדורגל דורשים מהם הפקה שהיא הפקה שעלויותיה גבוהות מאד, והם ביקשו, ואכן המועצה הקודמת אישרה, להעניק להם הרחבה שהיא הרחבה משמעותית מאד בתחום של חסויות, כך שמצד אחד אנו נותנים להם עוגן כלכלי ומהצד השני הציבור יכול ליהנות ממשחקי כדורגל.

נורית דאבוש: אינני רואה שום מניעה להחיל בדיוק את אותה החבילה גם על משחקי המונדיאל.

נורית דאבוש: אנו מוכנים להביא זאת למועצה.

נורית דאבוש: נראה לי שלא תהיה עם זה בעיה מבחינת האישור שלו, כך שבעצם אנו נוכל להגדיל את מכסת ההכנסות של הזכיינים בעניין הזה, ומהצד השני נוכל לאפשר את השידור.

גלעד ארדן: מה הכוונה ב"פרסומות"?

גלעד ארדן: האם הם יוכלו לשדר יותר פרסומות בשעה מאשר מה שמותר היום?

נורית דאבוש: נכון.

נורית דאבוש: יותר חסויות רגילות, יותר חסויות וירטואליות, יותר מיני-ספוטים, יותר פרסום וירטואלי.

נורית דאבוש: הדברים האלה אושרו כבר בערוץ 10, ובגלל זה ערוץ 10 מסדר את משחקי הכדורגל.

גלעד ארדן: כמה מכמה?

גלעד ארדן: כמה דקות?

נורית דאבוש: זו חבילה משמעותית, ואין לי מספרים.

נורית דאבוש: החבילה היתה משמעותית מאד.

אמנון כהן: זה משא ומתן.

אמנון כהן: כן.

אמנון כהן: העיקר שיש אופציה כזאת.

נורית דאבוש: אני מניחה שאם הם יפנו אלינו, אנו נהיה מאד קשובים לעניין הזה.

נורית דאבוש: מבחינתי, הדבר החשוב הוא שאם תאפשרו היום שידורים מהסוג הזה של פרסומות בכבלים ובלוויין לגבי משחקי הכדורגל הספציפיים האלה, נראה לי שזה יהיה סכר שבאמת אי-אפשר יהיה לסגור אותו.

נורית דאבוש: מכרז ערוץ 2 הוא מכרז שבנוי רובו ככולו גם על תכנית כלכלית שהיא תכנית כלכלית עסקית ברורה, ונראה לי שאם תאפשרו את זה - אנו עלולים לפגוע בצורה קשה מאד גם בזכייניות של ערוץ 2 ובטח בערוץ 10.

נורית דאבוש: אני חושבת שאסור לעשות זאת.

נורית דאבוש: תאפשרו לנו, כמועצה ציבורית, להעניק להם את ההטבות האלה.

נורית דאבוש: הם יגישו לנו את ההצעה המדוברת, ונראה לי שלא תהיה עם זה בעיה.

אמנון כהן: חבר הכנסת אליעזר כהן, בבקשה, תורך הגיע.

אליעזר כהן: בשבוע האחרון לא פעם הזכרנו את המשפט "מבחן התוצאה".

אליעזר כהן: בעיניי, מבחן התוצאה בנושא הזה הוא - - -

משה כחלון: מבחן הכנסה ולא מבחן תוצאה.

אליעזר כהן: מבחן התוצאה ולא מבחן ההוצאה.

אליעזר כהן: בעיניי, מבחן התוצאה הוא הניסוח של חבר הכנסת וילן: כמה משחקים האזרח יצפה בהם?

אליעזר כהן: כמה שיותר במקרה של המונדיאל, שיצפה לא בכל המשחקים אלא בעיקריים שבהם, ולשלם מה שפחות עבורם.

אליעזר כהן: ברור לי שלא לשלם בכלל זה מתחיל להיות כבר בלתי אפשרי, אבל לשלם מה שפחות.

אליעזר כהן: מה שעוד יותר ברור זה שלא יכולים לבוא...

אליעזר כהן: אני בעד יוזמה, אבל לא בעד זה שיאנסו אותנו ביוזמה.

אליעזר כהן: לא יכול להיות מצב...

אליעזר כהן: אינני מכיר את אלה שעשו את זה, ובכלל לא התעניינתי וזה לא מעניין אותי.

אליעזר כהן: לא יכולים לבוא אלינו ולהגיד: "תשמע, אבל רכשו זאת בכך וכך מליונים, ועכשיו צריך לבוא ולתת להם פתרון".

אליעזר כהן: היושב-ראש, הישיבה שלנו הבוקר היא לא בלמצוא מודל כלכלי איך לשדר את השידורים.

אמנון כהן: תפקידנו להעלות את הנושא לסדר היום הציבורי.

אליעזר כהן: תפקידנו לדאוג לאזרח.

אליעזר כהן: נקודה.

אליעזר כהן: בדאגה לאזרח, ולא האזרחים האלה, החברים של הוועדים הגדולים של איתן כבל ועמיר פרץ שמרוויחים עשרות אלפים בחודש.

אליעזר כהן: אנו בוועדה, בישיבות שלנו, בזמן האחרון, כמעט בכל נושא, קובעים שהאזרח ישלם.

אליעזר כהן: 300 שקל פה ו-400 שקל שם.

אליעזר כהן: וזאת, במלחמה בתאונות דרכים, בצפייה במונדיאל- - -

אמנון כהן: לצפייה בינתיים לא אישרנו שום דבר.

אליעזר כהן: עוד מעט המשכורות הממוצעות ילכו לפני שהתחיל החודש.

אליעזר כהן: מה קורה כאן?

אליעזר כהן: אני נגד התשלומים הגבוהים לצפייה במשחקי כדורגל של המונדיאל.

אליעזר כהן: אני אתמוך בְּעקרון... חבר הכנסת גלעד ארדן, אני אתמוך בחוק.

אליעזר כהן: אני חושב, כמו חבר הכנסת דוד טל, שצריך שיהיה חוק, אבל שיהיה מאוזן.

דוד טל: ושיהיה מהאולימפיאדה הבאה ואילך.

אליעזר כהן: בבקשה, ושלא יגידו לנו: "קנו ושילמו".

אמנון כהן: חבר הכנסת כחלון, בבקשה.

משה כחלון: היושב-ראש, כידוע, אני הגשתי את הצעת החוק הזאת לפני שלושה חודשים בערך, וזה עבד לאט, והבנתי שלא אקבל גם פטור מחובת הנחה.

משה כחלון: אבל, כל אחד מהכוחות.

משה כחלון: יש פה וקטורים שעובדים שהם כנראה הרבה יותר חזקים ממני.

גלעד ארדן: בשבוע הבא תקבל פטור מחובת הנחה.

גלעד ארדן: הכנסת תתלכד.

משה כחלון: הכנסת תתלכד?

משה כחלון: אני מקווה שכך יהיה.

משה כחלון: על כל פנים, אינני מתכוון לרדת מזה.

משה כחלון: אני הצעתי את הצעת החוק מהטעם הפשוט.

משה כחלון: רון אמר זאת.

משה כחלון: אני רואה בְּמונדיאל קניין ציבורי.

משה כחלון: באופיי ובאידיאולוגיה שלי, אם זו לא מלה גסה היום, אני נגד התערבות בשוק.

משה כחלון: אני בעד כלכלה חופשית ומינימום התערבות מדינה, כשכל יזם יבוא ויעשה ביזנס וירוויח.

משה כחלון: אבל, יש דברים שצריך לעצור.

משה כחלון: יש דברים שצריך לספקם לציבור.

משה כחלון: עבורי מונדיאל הוא קניין ציבורי, וצריך לאפשר לכל אחד לראות זאת ובמיוחד לבעלי מבחני הכנסה נמוכים.

משה כחלון: למי שלא יודע, אני יכול לגלות לכם.

משה כחלון: ..

משה כחלון: אני בא מגבעת-אולגה.

משה כחלון: אלכס גלעדי, תאמין לי ש-800 שקל זה הרבה כסף והרבה מאד כסף.

אליעזר כהן: מדברים על יותר מ-1,000 שקל.

משה כחלון: לבוא ולומר ש-800 שקל אתה מחלק זאת ל-60 משחקים וזה יוצא 13 שקלים או משהו זה גם איזה משהו לא הכי מדוייק, משום שאי-אפשר ...

משה כחלון: האם אפשר לקנות שלושה משחקים ב-39 שקלים?

דובר: לא יודע.

משה כחלון: אז, אני אגיד לך שאתה צריך לקנות חבילה.

משה כחלון: אז, בא ואומר לי "13 שקלים".

משה כחלון: שומע אותך הצופה ואומר לי: "מה הנודניקים האלה מבלבלים את המוח על 13 שקלים?".

משה כחלון: זה 800 שקל, ואלה 300 שקל שאין אותם להרבה אנשים באזורים מסויימים.

משה כחלון: זה שאתה שולח אותנו להסתכל על אנטנות בתל-אביב - בסדר, בתל-אביב גם גרים אנשים ב-3 מליוני דולרים- - -

אמנון כהן: חבר הכנסת כחלון, מה אתה מציע?

משה כחלון: קודם כל, לא באתי לפה לתת פתרונות, כי זו לא העבודה שלי.

משה כחלון: יש פה תותחים.

משה כחלון: ברוך השם, כל אחד פה מרוויח, ויודעים ומקצוענים.

אמנון כהן: שיהיה לו לבריאות.

משה כחלון: אלף פעם "לבריאות".

משה כחלון: מקצוענים - שהם ימצאו פתרונות.

משה כחלון: העם היושב בציון צריך לצפות במונדיאל בחינם.

משה כחלון: כל דבר אחר הוא פשוט גזילה ועושק ולהחזיק אנשים בני ערובה.

אמנון כהן: תודה רבה.

משה כחלון: המקצועי - שיבוא עם פתרונות.

משה כחלון: הפתרונות הם לא אצלי.

משה כחלון: אתם מבינים בזה הרבה יותר טוב ממני.

משה כחלון: תאמין לי, שאלכס גלעדי ימצא פתרון.

אמנון כהן: אדר זהבי מחברת "צ'רלטון", בבקשה.

אמנון כהן: אנו ניתן לחברה העסקית לדבר.

אמנון כהן: בניגוד אולי לכמה חברים, אין לי בעיה שתרוויחו כסף.

אמנון כהן: אתם צריכים להרוויח כסף.

אמנון כהן: השאלה היא כמה.

אדר זהבי: דרך אגב, השאלה היא לא כמה, אבל אגיע לזה אחר כך.

אמנון כהן: אדוני, בבקשה כמה משפטים.

אדר זהבי: אומר כמה משפטים.

אדר זהבי: ברשותכם, רק אגיב לכמה דברים.

אדר זהבי: אתחיל דווקא עם דברי חבר הכנסת כבל שלא נמצא פה, והם דווקא היו חשובים, לגבי "pay per view" בכלל.

אדר זהבי: הוא הציג זאת כאופן או משחקים שהיו במקומות מסויימים בערוצים ציבוריים לא משודרים שם ומשודרים פה.

אדר זהבי: צריך להעמיד את הדברים על דיוקם: מאז שיש את ה"pay per view" ו"צ'רלטון" התחילה לשדר בערוצים 53 ו-54, מעולם לא שודרו מספר כה רב של משחקי ליגת-העל עד הנקודה הזאת.

אדר זהבי: אם בנקודה שעד תחילת ה"pay per view" היה משחק אחד בערוץ ארצי, אז שיטת "pay per view" הביאה למצב שמעולם לא היה דבר כזה שכל משחקי ליגת-העל שודרו בשידור ישיר.

אדר זהבי: זה בכלל לא נתפס.

אדר זהבי: אותו דבר לגבי משחקי הליגה האנגלית, שדובר פה על "באנו להציל את הליגה האנגלית".

אדר זהבי: לא באנו להציל את הליגה האנגלית, אבל משחקי הליגה האנגלית מעולם לא זכו לכזו הכרה ולכזה שידור כמו שהיו עד היום.

אדר זהבי: היום, משודרים חמישה משחקים מהליגה האנגלית בשידור ישיר - דבר שלא נעשה עד היום.

אדר זהבי: אז, זו שיטת ה"pay per view".

אדר זהבי: דרך אגב, הכדורסל שפה- - -

רון קופמן: אין עוד מדינה בעולם שמשדרת "pay per view" משחקים של מדינה אחרת.

אדר זהבי: טוב מאד שהעלית זאת.

אדר זהבי: זה לא נכון.

אדר זהבי: מה פתאום?

אדר זהבי: ה"pay per view"- בכל מדינה שבה הליגה המקומית היא לא דומיננטית לליגות הזרות יש משקל(?).

דובר: אז, הם משדרים אותם.

אדר זהבי: ה"pay per view" זה לא- - -

אמנון כהן: רון קופמן, אתה דיברת.

אמנון כהן: תן לו לדבר.

אבשלום וילן: הוא צודק.

אבשלום וילן: הוא נתן את הנתון הנכון.

דובר: לא נכון.

אמנון כהן: אדוני, בבקשה.

אדר זהבי: ודאי שזה לא נכון.

אדר זהבי: ה"pay per view" זה לא שיטה ש"צ'רלטון" המציאה.

אדר זהבי: שיטת ה"pay per view" נהוגה בכל אחת ממדינות העולם הנאורות.

אדר זהבי: אנו בסך-הכל הבאנו את הקידמה לישראל.

אדר זהבי: זה קיים בכל מקום.

אדר זהבי: אין מקום בעולם שאין "pay per view".

אבשלום וילן: הבאתם את הקידמה, והלכתם - -

אמנון כהן: אני מבקש ממך: תן לו לסיים.

אמנון כהן: אי-אפשר כך.

אדר זהבי: חבר הכנסת וילן, באנגליה, לדוגמא, משחק מקומי עולה מעל 80 שקל למשחק אחד.

אדר זהבי: זה המצב שם.

אדר זהבי: לבוא ולטעון כנגד שיטת ה"pay per view" זה לא הגיוני.

אדר זהבי: זה לגבי ה"pay per view".

אדר זהבי: דרך אגב, עלה נושא הכדורסל.

אדר זהבי: עד היום בכדורסל שודר משחק אחד או משחק וחצי, ותלוי ב- - -.

אדר זהבי: היום מהשבוע הקרוב, דרך אגב, אתם תוכלו לראות לא משחק אחד או שני משחקים אלא שלושה וגם ארבעה משחקים בשידור.

רון קופמן: עוד שנתיים לא תהיה ליגה.

רון קופמן: בעוד שנתיים בגלל ה"pay per view" לא תהיה ליגה.

אדר זהבי: בוא ונדבר על הכדורסל.

אדר זהבי: מר קופמן רוצה לדבר על הכדורסל.

רון קופמן: הוא ייהרס כמו הכדורגל ה- -

אדר זהבי: רבותי, אתם רוצים לדבר על הכדורסל - נדבר על הכדורסל.

אדר זהבי: איגוד הכדורסל קיבל עד לא מזמן בסביבות 400 אלף דולר בשנה מערוץ הספורט.

אמנון כהן: מי קיבל?

אדר זהבי: בעקבות כניסה שלנו, הוא מקבל 1.5 מליון דולר.

אדר זהבי: לאן הכסף הזה הולך?

אדר זהבי: הוא הולך לקבוצות.

אדר זהבי: הוא הולך לכדורסל.

אדר זהבי: אז לבוא ולתת טענה כזאת?

אדר זהבי: ! בוא ונהיה רציניים ונדבר על העיקר.

אדר זהבי: לגבי המונדיאל, "צ'רלטון" רכשה את זכויות המונדיאל בשנת 2000 בערך, בהינתן רגולציה מסויימת וחוקים מסויימים.

אדר זהבי: לבוא עכשיו ולדבר על חקיקה אחרי חמש שנים שרכשנו את הזכויות - בוא - - -

ענבל גבריאלי: חקיקה תוכל להיות רלוונטית למונדיאל - -

אדר זהבי: זה לא נכון.

אדר זהבי: יש פה ענייני קניין פרט.

אדר זהבי: כמו שאתה ודאי לא תרצה שאני אמכור את ביתך או אעשה דיון על הבית שלך, אני מצפה שגם לא תבוא ותמכור את הבית שלי.

אבשלום וילן: יש לך זכות הקניין, ומול זכות קניין ציבורי, וזכות הציבור לראות,--

אדר זהבי: ויש זכות של חופש העיסוק.

אבשלום וילן: --ויפסוק בזה בית-המשפט בעליון.

אבשלום וילן: אבל, צריך חקיקה.

אדר זהבי: לא.

אדר זהבי: בית-המשפט העליון לא יעסוק בזה.

אבשלום וילן: אתה רוצה להגיע לשם?! בוא ונגיע לשם.

אדר זהבי: אבל, הכוונה היא לא להגיע לזה.

אדר זהבי: אם הוא יגיע לשם, אני בטוח שיסבירו.

אדר זהבי: החוק ברור בצורה מובהקת.

אדר זהבי: דרך אגב, אם נלך למונדיאל, וגם אלה דברים שנאמרים פה- - - האם אני יכול להמשיך בדבריי?

אמנון כהן: אני רוצה לדעת כמה- - -

אדר זהבי: לא.

אדר זהבי: אני כבר מגיע.

אמנון כהן: תגיע, כי אין לך הרבה זמן, כי אני רוצה לשמוע אחרים.

אדר זהבי: אעשה זאת בקצרה.

אדר זהבי: בשנת 2002, הועלתה פה הטענה, המונדיאל שודר בערוץ בתשלום, ולא היה פה שום דבר חדש.

אדר זהבי: הוא שודר בערוץ 5 פלוס שהוא ערוץ בתשלום.

אדר זהבי: אז, דבר חדש אין פה.

אדר זהבי: עכשיו, אותו ערוץ שמר קופמן מייצג, שידר את זה בתשלום, וזה בסדר גמור, כי זה נעשה בכל העולם.

אדר זהבי: רבותי, זה קורה בכל העולם.

אמנון כהן: מה ההבדל היום?

אדר זהבי: אין הבדל היום.

אמנון כהן: למה לא ממשיכים כך?

אדר זהבי: כי הזכויות לא נמכרו ל-5 פלוס.

אדר זהבי: הן משודרות היום בערוץ בתשלום אחר, וזה מאד פשוט.

אדר זהבי: מה קורה היום?

אדר זהבי: זה משהו פה שאולי כדאי גם לשים את הדברים בְּסדר.

אדר זהבי: אתם מדברים פה וזורקים פה מספרים.

אדר זהבי: אני שומע את מר קופמן זורק מספרים- - -

אמנון כהן: אם אתה לא תגיד מספר מדוייק, נזרוק הכל.

אמנון כהן: תגיד מספר.

אדר זהבי: כרגע המחיר של המונדיאל עדיין לא נקבע.

אדר זהבי: כרגע, יש דבר אחד על השולחן והדבר הזה נמכר.

אדר זהבי: כרגע יש מבצע שנותן את כל משחקי ליגת-העל בכדורגל לשנתיים, כל משחקי ליגת הכדורסל לשנתיים, כל משחקי הליגה האנגלית לשנתיים - כל זה ב-50 שקל, וניתנת הזכות לצפות במונדיאל בחינם.

אדר זהבי: בחינם.

אמנון כהן: כמה שילמתם עבור הזכויות?

אדר זהבי: אני לא נכנס לזה.

אדר זהבי: אינני נכנס לכמה זה עלה.

אדר זהבי: הסברתי:

אדר זהבי: ב-50 שקל לחודש יש זכות לצפיה בכל ליגת-העל לשנתיים ואת כל הכדורסל לשנתיים.

אדר זהבי: על מה אנו מדברים פה?

אדר זהבי: בשנה שעברה אותה החבילה בלי המונדיאל נמכרה ב-50 שקל.

אדר זהבי: השנה המונדיאל בחינם.

אבשלום וילן: אתה מחייב את הצופה שרוצה לראות את המונדיאל, ולא בדיוק את הכדורסל או הליגה הישראלית, לשלם 1,100 שקל.

אבשלום וילן: מה אתה מספר סיפורים?

אבשלום וילן: אדר זהבי, אל תעשה פה פרסומת מסחרית.

אדר זהבי: אני לא עושה פה פרסומת.

אדר זהבי: לא.

אדר זהבי: אתם הבאתם אותי לדבר.

אבשלום וילן: יושבים מולך אנשים שקצת מבינים.

אבשלום וילן: קצת.

אבשלום וילן: באמת.

אדר זהבי: אני מעריך את ההבנה, אבל זה המצב.

אדר זהבי: כרגע מה שמדובר פה הוא שאין תשלום למונדיאל.

אדר זהבי: לא מדובר בכלל על המונדיאל.

אדר זהבי: מדובר על 50 שקל לחודש במבצע הזה.

אדר זהבי: כרגע, זה המצב.

אדר זהבי: הערה אחרונה - שוב, לגבי חבר הכנסת וילן, שהעלה פה את הנקודה של מונופול.

אדר זהבי: לגבי זה, תסיר דאגה מלבך.

אדר זהבי: המלה "מונופול" לא קשורה פה.

אדר זהבי: המשחקים ישודרו והם משודרים.

אבשלום וילן: באיזה מחיר?

אבשלום וילן: זה פועל בנקודה רק של רווח ולא- - -

אדר זהבי: לא.

אדר זהבי: בנקודת איזון ושיווי משקל.

אדר זהבי: אתה ציינת גם את הנקודה הזאת.

אדר זהבי: בנקודת שיווי המשקל הנכונה.

אמנון כהן: תודה רבה.

אמנון כהן: עכשיו, אני רוצה להפנות את השאלה לאיש האחראי, מר יורם מוקדי.

אמנון כהן: אני רוצה לדעת האם כבר התחלתם בדיון.

אמנון כהן: האם יש לכם סמכויות להחליט לגבי החבילה וכמה היא תעלה או לא תעלה?

אמנון כהן: מה הם זכויותיכם?

אמנון כהן: מה אתם יכולים לבקש למען עם ישראל ולמען הציבור, כגוף ציבורי שאמור לפקח על הדברים הללו?

אמנון כהן: וכמובן לראות גם את האיזונים מול הבן-אדם שהשקיע את כספו ורצה להרוויח ומול האדם הקטן שיושב בבית באיזה שהוא מקום בפריפריות שרוצה מאד לצפות במשחק, אבל שלא יהיה מצב כספי שאין לו את היכולת הכספית לראות את המשחק.

אמנון כהן: אדוני, בבקשה.

יורם מוקדי: אני מבקש רק בכמה דקות ואם אפשר לא להפריע לי בקריאות ביניים, כי אני מאד התאפקתי למרות שהיו לי הערות ואפילו כמה הערות ציניות.

יורם מוקדי: הנושא, שנדון בוועדה הזאת לפני יותר משנה, עסק בשאלה ובחשש של הוועדה ושל גורמים אחרים וגם שלנו מזה שכל אירוע יפסיק להיות משודר בערוצים קיימים ויעלה לערוצים בתשלום.

יורם מוקדי: בעקבות הישיבה שהתקיימה, אנו קיימנו שימוע בנושא שידור ליגה ב"pay per view", והוצאנו החלטה שאין כמוה בעולם שאומרת שחייבים כתנאי לשידור של ליגה ב"pay per view" לשדר משחק בערוץ פתוח - אם זו ליגה מקומית, משחק מרכזי בערוץ קיים - ולאפשר שידורו של משחק בודד ולא רק כחבילה.

יורם מוקדי: התוצאה היא מה שקורה היום על המסך, שבעצם אין מצב שבו ליגה מופקעת מערוצים קיימים ומשודרת רק ב"pay per view".

יורם מוקדי: אין מצב שבו אזרח לא יכול לקנות משחק כדורגל לפי משחק בודד.

יורם מוקדי: דרך אגב "צ'רלטון" עתרה נגדנו על זה לבג"ץ, ו-YES והכבלים התלוננו שזה גורם להם בעיות.

יורם מוקדי: אבל, המצב הנוהג היום הוא שיש אקסטרות ולא זלג משהו מחבילות הבסיס או מערוצים שהיו קיימים ועכשיו גובים עליו תשלום.

יורם מוקדי: אז, כל הדיון הזה, ויש גם הערה של חבר הכנסת ליבוביץ שלא נמצא פה, לא במקומו, בגלל שכרגע המצב הוא שעל אקסטרות משלמים וגם זה בפיקוח מועצה.

יורם מוקדי: אין מדינה בעולם שיש לה רגולוציה כל כך כבדה על "pay per view" - זה דבר ראשון.

יורם מוקדי: שידורי הספורט בישראל הם בבעיה, כי כמו שהוזכר פה הספורט הוא בן חורג; הוא לא מוכר כהפקה מקורית.

יורם מוקדי: ערוצים שמשדרים ספורט לא זכאים לפרסומת.

יורם מוקדי: בכל הטיפול של המחוקק ושל הרגולטורים הספורט הוא תמיד בצד.

יורם מוקדי: המועצה לשידורי כבלים ולוויין ניסתה לעודד שידורים של ליגות מקומיות באמצעות חסויות, וזה התאפשר באופן חלקי.

יורם מוקדי: אבל, המטבע על התשלום נשאר אותו מטבע.

יורם מוקדי: יש מטבע אחד שקוראים לו אגרה, וזה כבר עלה פה, והשידור הציבורי משדר חלק מאירועי הספורט וחלק - לא.

יורם מוקדי: יש את המטבע שקוראים לו פרסומות שהוא מוגבל בישראל בצורה שאין לה תקדים בעולם, והוא אחת הסיבות לזה שהיתרה הולכת לדבר הזה שקוראים לו: דמי מנוי.

יורם מוקדי: מה זה בעצם "דמי מנוי"?

יורם מוקדי: לפעמים זה ערוץ ספורט בתשלום.

יורם מוקדי: אני זוכר את הדיונים שהיו כשעלה ערוץ 5 פלוס לאויר, והסברנו ואמרנו שעל אקסטרות משלמים.

יורם מוקדי: אני לפחות שמח שיש פה קונצנזוס, כולל אנשים שבעבר ביקרו את ערוץ הספורט בצורה קשה מאד מעל דפי העיתונים והיום הם חלק מערוץ הספורט.

יורם מוקדי: יש קונצנזוס שערוץ ספורט 5- - -

דובר: עדיין מבקרים.

יורם מוקדי: עדיין מבקרים - מצוין, וגם מדברים בשם ערוץ הספורט.

יורם מוקדי: הקונצנזוס הוא לפחות שלא היה מצב שבו יש אקסטרות היום, ולפחות יש הכרה שגם הצלחנו לשמור על מצב בחבילת הבסיס וגם איפשרנו אקסטרות כי בישראל אין מטבע תשלום שקוראים לו: פרסומות.

יורם מוקדי: וצריך לקחת זאת בחשבון.

יורם מוקדי: ישבה המועצה לשידורי כבלים לפני מספר שנים והגדירה מהם האירועים בעלי חשיבות לאומית שבגינם אסור לגבות תשלום.

יורם מוקדי: היא ערכה על זה שימוע והתייעצה, והתיישרה עם כל המדינות האירופאיות פחות או יותר והגדירה אלו אירועים הם בעלי חשיבות לאומית ובגינם אסור לגבות תשלום.

יורם מוקדי: האירועים כללו: משחקי נבחרת ישראל ונבחרת כדורסל, ומשחקי גביע המדינה בכדורגל, ואירועים שבאותה שעה ניסו לגבות בגינם תשלום והיתה על זה סערה ציבורית ובצדק.

יורם מוקדי: לא רק המועצה לשידורי כבלים היתה שם.

יורם מוקדי: היו הצעות חוק פרטיות של חברי-כנסת, וחלקם פה, שהציעו ששידורים מסויימים יהיו רק בערוצים פתוחים והציעו לחייב את רשות השידור לשדרם, ובעקבות זה אפילו גובשה אמנה בוועדת החינוך, אז בראשות חבר הכנסת אורלב, שאומרת שמשחקים, בגלל החשיבות הלאומית שלהם, ישודרו רק ברשות השידור או בערוצים פתוחים.

יורם מוקדי: האמנה הזאת לא חשבה לדבר על מונדיאל.

יורם מוקדי: היא אפילו לא חשבה לדבר על ליגות מקומיות.

יורם מוקדי: מדוע?

יורם מוקדי: בגלל שהיתה הכרה והבנה אז שבמציאות הכלכלית הזאת מטבע מימון פרסומות לא ניתן והשאר ילך לדמי מנוי.

יורם מוקדי: זה כרגע המצב.

יורם מוקדי: דרך אגב, זה דומה למדינות אחרות בעולם.

יורם מוקדי: אנו היום נמצאים במצב שבו- - -

אבשלום וילן: האמנה לא עסקה בכלל בשידורי מונדיאל ואחרים.

יורם מוקדי: היא יכלה.

אבשלום וילן: היא באה להבטיח את ה- - - הצר שעליו הסכמנו.

אבשלום וילן: לא עסקנו בזה בכלל.

יורם מוקדי: יכלה הכנסת, יכלה גם המועצה לשידורי כבלים ולוויין לקבוע קו אחר לגמרי מזה הקיים בעולם ולבוא ולהגיד: "אנו חושבים שאירועים מסויימים הם אירועים בעלי חשיבות לאומית כזאת, שלא נגבה בגינם תשלום".

יורם מוקדי: אבל, אני אומר שעד עכשיו.

יורם מוקדי: ..

יורם מוקדי: דרך אגב, האמנה הזאת גובשה אחרי המונדיאל שהיה בקוריאה-יפן ב-2002.

יורם מוקדי: לא היה עומק דעת שהמונדיאל הוא כזה ציבורי.

אבשלום וילן: אמנה עם חבר הכנסת אורלב, במפורש, בכוונת מכוון לא עסקנו בזה, בגלל מה שאמרתי בהתחלה: התחום העסקי.

אבשלום וילן: אבל, יש פה את כל הנושא של קניין ציבורי, ואליו צריך להתייחס.

אבשלום וילן: לא באמנה פותרים את זה.

יורם מוקדי: אני מברך על קיום דיון בוועדה הזאת.

יורם מוקדי: דרך אגב, הדיון הקודם בוועדה הזאת היה דיון חכם.

דובר: - - -

אמנון כהן: אדוני, אתה מפריע.

יורם מוקדי: הדיון הקודם, שהתקיים בוועדה- - -

דובר: - - -

אמנון כהן: עוד מלה אחת, ואני מוציא אותך.

אמנון כהן: בבקשה, אתה תגיד אחר כך.

יורם מוקדי: בדיון הקודם, שהתקיים בוועדה הזאת, נאמרו הרבה דברי טעם לצד דברים שלא הסכמנו איתם.

יורם מוקדי: חזרנו למועצה, פרסמנו שימוע, וחזרנו עם מדיניות שהיא בסדר והיא מאוזנת והיא מקשה ציבורית הרבה יותר מכל מדינה בעולם.

יורם מוקדי: והיא בסדר, ואנו חיים איתה בסדר.

יורם מוקדי: הגיע המונדיאל, מה לעשות!

יורם מוקדי: קיוויתי שאולי לא אהיה בתפקיד, כאשר יגיע המונדיאל הזה, כי זה כאב ראש.

יורם מוקדי: אבל, מה לעשות, הוא הגיע, ואני בתפקידי, וטיפלנו בזה לפני ארבע שנים.

יורם מוקדי: אני שמח שמתקיים דיון שמעלה את השאלות איך פותרים את הבעיה כי יש בעיה ואיך אולי מביאים כסף- - -

אמנון כהן: למה צריך לחכות לרגע הזה?

אמנון כהן: למה לא מטפלים בזה קודם?

יורם מוקדי: אבל, המונדיאל עדיין לא התחיל.

אמנון כהן: אבל, אתה יודע שאתה צופה שב-2006 יהיה מונדיאל.

אמנון כהן: מה אתה עושה, אתה כמועצה.

יורם מוקדי: הרי אינך יכול לקבוע מדיניות או החלטה לפני שאתה יודע בכלל לאיזה כיוון זה הולך.

יורם מוקדי: אנו בנובמבר, ויש לנו מספיק זמן כדי לעשות כמה דברים חכמים וטובים.

יורם מוקדי: לעומת זאת, בשנת 2002 באו למועצה עם המונדיאל ורצו לשדר זאת ב-150 דולר ובסוף הטיפול של המועצה זה שודר איך שזה שודר אז ונפתר עם איזו שהיא, נקרא לזה, תרומה או התגייסות של רשות השידור אז, והמצב ששודרו שמונה משחקים פלוס התקציר הוא מצב ציבורי נורמלי.

אמנון כהן: מה אתם מתכוונים לעשות?

יורם מוקדי: אנו הולכים לקיים על זה דיון.

יורם מוקדי: כבר דיברתי עם ידידיי מהאוצר לגבי אפשרות שמישהו פה יביא כסף ציבורי- - -

יוסי שריד: מתי יהיה הדיון?

יורם מוקדי: הדיון הזה מתחיל מחר, והוא יתקיים במשך כמה שבועות, לגבי מה זה המונדיאל ומהי המדיניות שלנו.

יורם מוקדי: אנו שאלנו הרבה שאלות את חברות הכבלים והלוויין, ובין היתר אנו צריכים לוודא שהמונדיאל לא משודר בבלעדיות, חלילה, רק בכבלים, כי בעבר היה נסיון לשדר בבלעדיות או לפחות חשדנו בפלטפורמה אחת ומנענו את זה.

יורם מוקדי: זה דבר ראשון.

יורם מוקדי: דבר שני - אנו צריכים לדעת איך זה מוצע, כמה זה עולה, מהן האלטרנטיבות, ואולי לגייס פה פתרונות.

יורם מוקדי: הועלו פה פתרונות.

יורם מוקדי: אני לפחות דיברתי עם ידידיי באוצר לגבי אפשרות שהאוצר יבוא ואולי יתרום את חלקו.

יורם מוקדי: אם הנושא כזה ציבורי, בבקשה שיבוא האוצר ויתרום.

יורם מוקדי: דרך אגב, לא נזרקתי מהמדרגות כשביקשתי את זה.

אמנון כהן: הפלוס של שמונה מיליארדים - יכול להיות שיש שם- - -

יורם מוקדי: ההירתמות של ידידיי ברשות השניה כדי ליצור מוטיבציה לזכייני 2 היא במקומה.

יורם מוקדי: כל אפשרות שתאפשר איכשהו לממן את הדבר הזה כשהציבור לא ישלם הוא מבורך, ואנו שם.

יורם מוקדי: אנו הולכים לדון בנושא.

יורם מוקדי: אנו נגרד בראש טוב-טוב.

יורם מוקדי: הנושא הזה הוא לא רק כאב ראש שלנו.

יורם מוקדי: הוא כאב ראש ציבורי.

יורם מוקדי: טוב שהוועדה הזאת מקיימת בו דיון.

יוסי שריד: מבחינת השקפתך, אתה חותר לזה שלא ישלמו.

יורם מוקדי: אני חותר לזה שאנו לפחות נמצה את כל האפשרויות כדי שהתשלום פה יהיה תשלום ריאלי ונורמלי, ולראות מאיפה זה בא.

יורם מוקדי: כרגע, המדינה- - -

יוסי שריד: מהו המחיר הריאלי?

יורם מוקדי: אני פועל בסביבה משפטית שבמסגרתה לפני שאני מקבל החלטה אני צריך לדעת מהו המחיר.

יורם מוקדי: אתם כרגע מערבבים בין שני דברים.

יורם מוקדי: כרגע משודרת חבילה של "שבת של כדורגל" יחד עם ליגה אנגלית, שבשנה שעברה דרך אגב שודרה כאותה חבילה באותו מחיר.

יורם מוקדי: למי שמתחייב, ואני קורא לזה "המשתמש הכבד", רוצה לשדר כדורגל- - -

יוסי שריד: דרך אגב, שמעתי מנציגי החברה שזה סימן לקידמה - ה"pay per view".

יוסי שריד: אז, אם כך, אנו רוצים להיות מדינה מפגרת.

יורם מוקדי: דרך אגב, אנו מדינה מפגרת.

יורם מוקדי: בואו ונודה.

יורם מוקדי: אנו מדינה מפגרת.

יוסי שריד: מה זה: סימן לקידמה?

יוסי שריד: מישהו מחר יביא קזינו ויגיד - - -

יורם מוקדי: בוא ואספר לך למה אנו מדינה מפגרת.

אמנון כהן: יורם מוקדי, לי חשוב מה יכולים לעשות.

אמנון כהן: אדוני יושב ראש המועצה, אני רוצה לדעת מהו הכיוון של המועצה.

אמנון כהן: דיברנו על כך שאנו רוצים שלכל אזרחי מדינת ישראל תהיה אפשרות לראות זאת במחיר מסויים.

אמנון כהן: מהן הסמכויות שלכם?

אמנון כהן: ולאיפה אתה חותר?

אמנון כהן: אני רוצה לדעת את הכיוון, וכך שנוכל גם לסכם את הדיון של היום.

יורם מוקדי: אם רוצים להוריד את המחיר לדבר הזה, צריך להיות פה מאמץ בין-משרדי, בין-זרועי.

יורם מוקדי: הועלו פה כמה רעיונות, בין היתר תרומה של השידור הציבורי או משרד האוצר, ובין היתר תרומה של הרשות השניה במסגרת סמכויותיה, ובין היתר בדיקה שלנו שהאזרח באמת מקבל פה deal הוגן, ובסופו של יום זה יהיה הפתרון.

יורם מוקדי: כרגע, הנושא על השולחן.

יורם מוקדי: אין עדיין חבילת מונדיאל.

יורם מוקדי: בסך-הכל, יש כרגע מונדיאל שניתן חינם למי שהולך עם החבילה הזאת.

יורם מוקדי: דרך אגב, זה מעלה שאלות אחרות לגמרי שגם הן על שולחנה של המועצה: האם מדובר פה בערוץ?

יורם מוקדי: האם מדובר פה ב"pay per view"?

יורם מוקדי: - אלה נושאים שגם המועצה תצטרך לדון בהם, כי באיזה שהוא מקום אנו צריכים להחליט אם זה ערוץ או לא.

יורם מוקדי: כרגע, המודל של "pay per view" מאד נוקשה ומוגדר, ומודל של ערוץ הוא עולם אחר לגמרי.

יורם מוקדי: ידידיי בערוץ הספורט יודעים זאת.

יורם מוקדי: לכן, אנו כרגע נמצאים ברגע הנכון כדי לפתור את הבעיה הזאת לא רק מבחינת המועצה לשידורי כבלים אלא מי שיכול באמת לפתור את הבעיה הזאת.

אמנון כהן: האם אתם מאחדים גם עם מועצת הרשות השניה לחלק את המשחקים בצורה כזאת שבסופו של דבר יהיו הרבה קונים, רוכשים, את הזכיינות, שזה בסופו של דבר ימתן את המחיר לאזרח?

יורם מוקדי: קודם כל, אנו רוצים בכלל לאחד עם הרשות השניה, אבל לא נותנים לנו פה- - -

אמנון כהן: השרה התחילה כבר- - -

יורם מוקדי: היא התחילה מהלך יפה, ועד אז אנו נשלב ידיים בהרבה מאד תחומים כי כך צריך להיות.

יורם מוקדי: כרגע, הנושא הזה הוא נושא שלא רק נתון לשתי המועצות האלה.

יורם מוקדי: גם למשרד האוצר.

יורם מוקדי: רבותי, אם זה נושא ציבורי, האוצר צריך לעזור ולממן זאת, כי אין פה יש מאין.

אמנון כהן: אני מסכים.

יורם מוקדי: דרך אגב, היו בעבר מדינות שאף אחד לא קנה זכויות שידור לאירועים מסויימים ולא שודר אירוע.

יורם מוקדי: גם זה יכול לקרות פה.

יוסי שריד: איך בכל זאת הרבה מדינות משדרות זאת בערוצים פתוחים?

יורם מוקדי: אני רוצה לענות.

יוסי שריד: תסביר לי את זה.

יוסי שריד: איך אנו נקלעים תמיד למצב הזה שאנו לא בין המדינות המפותחות, כפי שנאמר פה?

יורם מוקדי: אנו לא בין המדינות המפותחות, כי גיבשנו מודל ייחודי שאוסר על פרסומות בהרבה מאד ערוצים, ויש לו מחיר, ואנו צריכים לשלם את המחיר.

יוסי שריד: גם באנגליה זה קיים.

יורם מוקדי: זה לא קיים באנגליה.

יוסי שריד: האם זו המצאה ישראלית?

יוסי שריד: !

יורם מוקדי: המצאה ישראלית.

יוסי שריד: מה זה?

יוסי שריד: יש ערוצים ציבוריים, ואין שם - -

יורם מוקדי: אני לא מדבר על ערוצים ישראליים.

יורם מוקדי: יש היום טלויזיה פרטית שקוראים לה כבלים ולוויין, שאינה יכולה.

יורם מוקדי: .. שום ערוץ - גם ערוץ ספורט.

יורם מוקדי: הרי אם ערוץ הספורט היה יכול לשדר פרסומות, הוא היה משדר גם את המונדיאל במחיר מסויים.

יוסי שריד: בוא ותסביר לי.

יוסי שריד: בכל זאת, איך 190 מדינות פתרו את הבעיה והן נותנות את השידורים האלה חינם אין כסף, ואנו - לא?

יוסי שריד: תסביר לי איך הגענו לזה.

יורם מוקדי: פרסומות, שידור ציבורי, ויש גם מדינות שזה ב-pay.

יורם מוקדי: זה הכל.

יורם מוקדי: אצלנו זה אותו מודל.

יורם מוקדי: זה יעבוד ככה.

יורם מוקדי: אם במונדיאל הבא רשות השידור תשדר את זה כפי שהיא שידרה זאת כל השנים, אז בא לציון גואל.

יורם מוקדי: השידור הציבורי לוקח כמטלה לאומית את הדבר הזה ומשדר את זה.

יורם מוקדי: כך זה בכל העולם.

יורם מוקדי: כשבאים ואומרים "בכל העולם לא משלמים", ראשית - זה לא נכון כי משלמים, אבל איפה שלא משלמים משלמים במטבע של פרסומות או שהשידור הציבורי לוקח את זה כפרוייקט למען הציבור, לרווחת הציבור, ומשדר את זה.

אלכס גלעדי: חבר הכנסת שריד, 95% משאר העולם משדרים את המונדיאל באמצעות השידור הממלכתי.

אמנון כהן: תודה רבה.

אבשלום וילן: יש לי הצעה שאני מציע לא לתפוס 'על המילה', אבל בעקרון זו צריכה להיות המדיניות של הוועדה.

אבשלום וילן: שלושה סעיפים: (1) הוועדה קוראת למועצת הכבלים והלוויין לא לאשר שידור של רוב משחקי המונדיאל בשיטת "שלם וצפה", וכן לעמוד בהצהרת יו"ר המועצה, מר מוקדי, מלפני שנה בדבר אי החלת השיטה על משחקי הכדורסל.

אבשלום וילן: (2) הוועדה קוראת לזכיין ולערוצים הפתוחים לסיים את המשא ומתן ביניהם במהירות האפשרית למען רווחת הציבור כולו המעוניין לצפות במשחקים.

אבשלום וילן: הכוונה היא לערוצים 1, 2, 5 ו-10. (3) אם במהלך השבוע הקרוב לא תהיה התקדמות ממשית, יועלו הצעות החוק לנוהל מהיר בפטור מחובת הנחה לדיון בכנסת.

אמנון כהן: לא.

אמנון כהן: אני אתן להם שבועיים ולא שבוע.

אבשלום וילן: תתחיל בשבוע.

אבשלום וילן: זה לא- - -

אמנון כהן: שבועיים.

אמנון כהן: אני מכיר את ה- - -

אדר זהבי: אם מישהו חושב שבשבוע אני יכול - -

אמנון כהן: לא.

אמנון כהן: שבועיים.

אבשלום וילן: התהליך מתחיל- - - מה אתה אומר?

אדר זהבי: זה לא רציני פה - אף אחד מהסעיפים האלה.

אדר זהבי: שוב, אתה לא יכול להגביל זכיין שקונה פרטי איך לשדר את זה.

אבשלום וילן: אדר זהבי, עם כל הכבוד, אנו נציגי הציבור, ואנו יכולים לכפות למשל על מר מוטי עדן, מנהל הערוץ הראשון,--

אדר זהבי: במסגרת החוק.

אבשלום וילן: --שישקיע יותר כסף מאחרים.

אבשלום וילן: אם אתה חושב שמשפטית אין לנו אפשרות, יש לי חדשות בשבילך.

אבשלום וילן: בהתנגשות בין חופש העיסוק שלך וזכות הקניין שלך למה שרון קרא "הקניין הציבורי" אנו לא פחות חזקים ממך.

אבשלום וילן: יהיה דיון מעניין מאד בבית-המשפט העליון.

ענבל גבריאלי: דיון מאד מעניין, אם אפשר להפקיע ממנו את הזכויות שהוא רכש בכסף - - לא תמיד האינטרס הציבורי - -

אמנון כהן: חברת הכנסת ענבל גבריאלי, תודה.

אמנון כהן: אני מבקש מכל הגופים הקשורים, משתי המועצות, לשבת ביחד ולראות איך אנו עושים את האיזונים הנכונים מול הזכיין ומול האזרחים.

אמנון כהן: המטרה של כולנו משותפת והיא להוזיל את המשחקים עד כמה שאפשר.

אמנון כהן: אני אהיה גם בשיתוף פעולה גם איתכם.

אמנון כהן: אנו נתכתב ונדבר בטלפון, ואם צריך דיון אצלי בחדר ככה עוד לגבש כמה דברים יחד עם הזכיין, נשב ונמצא את המינוחים המתאימים.

אמנון כהן: המטרה היא בכיוון אחד: שכל אזרחי מדינת ישראל יוכלו לצפות במשחקים האלה.

אמנון כהן: תודה רבה.

אמנון כהן: אני נועל את הישיבה.